Холанднинг дубли "асаларилар" ғалабаси учун етарли бўлмади\n23 январь, 2021, 02:28\nТеглар:Боруссия Дортмунд | Боруссия Мюнхенгладбах | Эрлинг Холанд | Бундеслига\nГермания Бундеслигаси 18-тур учрашувлари бўлиб ўтмоқда. Турнинг марказий беллашувида майдонга чиққан "Боруссия" Мюнхенгладбах - "Боруссия" Дортмунд баҳси ўз якунига етди. Унда мезбонлар 4:2 ҳисобида ғалаба қозонди.\nҲисобни майдон эгалари 11-дақиқада очди. Бунга меҳмонлар Холанднинг дубли эвазига 2 бор жавоб қайтара олди. Мюнхенгладбахликларнинг иккинчи аниқ зарбаси ҳам, ҳисобни очган Нико Эльведи томонидан киритилди.\nИккинчи таймни фаолроқ ўтказган мезбонлар яна иккита тўп киритиб, ғалабани ўз томонига оғдирди. Гол муаллифлари Рами Бенсебаини ҳамда Маркус Тюрам бўлди.\nУшбу ғалабадан кейин, мюнхенгладбахликлар ҳисобидаги очколар сони 31 тага етди ва улар бугунги рақибни ортда қолдирди. Мағлубият аламини татиб кўрган "асаларилар" 5-поғонага тушди.\nНико Эльведи 11', 32'\nРами Бенсебайни 49'\nЭрлинг Холанд 22', 28'\nМукоконинг зарбасидан кейин тўпни Зоммер қайтарди.\nЎйин вақтини сунъий равишда чўзгани учун Кристоф Крамер огоҳлантирилди.\nМайдон эгалари ҳамон учтунлик намойиш этяпти.\nЎйин темпи пасайди.\nЭмболонинг кучли зарбасини Бюрки оёғи билан қайтарди.\nСанчонинг стандарт вазиятдан йўллаган зарбасига аниқлик етишмади.\nЮссуфа Мукоко Жуд Беллингем ўрнига майдонга тушди.\nГООООООООООООЛЛЛЛЛЛЛЛЛЛЛ! Мезбонлар 4-голни киритди!\nЗахирадан ўйинга қўшилган Маркус Тюрам аниқ зарбаси билан дарвозабонга имконият қолдирмади.\nДортмундликлар катта куч билан ҳужумга ўтяпти.\nЛарс Штиндь ўз ўрнини Ханнес Вольфга бўшатиб берди.\nРойс захирага олинди. Унинг ўрнида Рейна ҳаракат қилади.\nБеллингем рақибига нисбатан қоида бузди. Ҳакам бу сафар оғзаки огоҳлантириш етарли деб ҳисоблади.\nХофманн ўрнига Маркус Тюрам майдонга тушди.\nСанчога нисбатан ишлатилган қўполлик натижасида меҳмонлар стандарт вазиятга эга бўлди.\n"Боруссия" Мюнхенгладбах тўп назоратини қайтариб олди.\nСанчо жамоасининг навбатдаги ҳужуми бесамар якунланишига сабаб бўлди\nМайдон эгаларининг эрта прессинги рақибни хато қилишга мажбур қилмоқда.\nЎта қулай имкониятга эга бўлган Алессан Плеанинг зарбасидан кейин тўп устун ёнгинасидан ўтиб кетди.\n"Асаларилар" тўп назоратини қўлга олди.\nГООООООООООООЛЛЛЛЛЛЛЛЛ! Мюнхенгладбахликлар тарози паллаларини ўзлари томонга оғдирди!\nҚанотдан ёриб кирган Бенсебаини узоқ бурчакни аниқ нишонга олди.\nМезбонлар иккинчи 45 дақиқаликни фаолроқ бошлади.\nРойснинг уринишидан кейин тўп жонли девордан қайтди.\nЖарима майдони чизиғи устида Ройсга нисбатан қоида бузилди. Меҳмонларда жуда қулай имконият юзага келди.\nНойхауснинг зарбасига аниқлик етишмади.\nҚанотдан етказиб берилган тўпга Холанд ета олмади. Яхши вазият қўлдан кетди.\nТўпни ўзига бўйсундириш мобайнидаБенсебаини оёқ пайларини чўзиб олди. Унга тиббий ёрдам кўрсатилмоқда.\nСанчонинг зарбаси устун ёнгинасидан ўтиб кетди.\nЎйин майдон марказига кўчди. Жамоалар бироз нафас ростламоқда.\nХуммельснинг зарбасини дарвозабон бартараф этди.\nГООООООООООООЛЛЛЛЛЛЛЛЛ! Мюнхенгладбахликлар тарози паллалари тенглаштирди.\nДарвозабондан қайтган тўпни Эльведи голга айлантирди.\nЭнди мезбонлар фаолликни оширди. Жарима майдони яқинида Нойхаус стандарт вазият ишлаб олди.\nГООООООООООЛЛЛЛЛЛЛЛ! "Асаларилар" ҳисобда олдинга ўтиб олди!\nУзоқ давом этган комбинацияни Холанд гол билан якунлади.\nЖарима майдони ичидан йўлланган зарбани Зоммер қайтарди. Такрорий зарбани ҳимоячи узоқлаштирди.\nНазорат меҳмонлар томонга ўтиб кетди. Энди мюнхенгладбахликлар ҳимояланишга мажбур бўлмоқда.\nГОООООООООООООЛЛЛЛЛЛЛЛЛ! Дортмундликлар ҳисобни тенглаштирди!\nСанчонинг ажойиб узатмасини ўткир бурчакдан зарба берган Холанд дарвозага киритди.\nДортмундликлар ҳам секин-асталик билан ўйинга тезлик қўшишга уриняпти.\nМайдон эгалари тўп назоратини қўлга олди.\nЖарима майдони ичида Закария Холандни зарарсизлантирди.\nВАРга қулоқ солган арбитр голни инобатга олди.\nҲакам яна видеотакрорларга мурожаат қиляпти: гол муаллифи ўйиндан ташқари ҳолатда қолиб кетган бўлиши мумкин.\nГОООООООООООЛЛЛЛЛЛЛЛ! Мюнхенгладбахликлар барибир ҳисобни очди!\nСтанларт вазиятдан жарима майдони марказига оширилган тўпни Нико Эльведи дарвозага киритди.\nМюнхенгладбахликлар кетма-кет ҳужум уюштиришда давом этмоқда.\nУзоқ масофадан берилган зарбани Бюрки қайтарди.\nФаоллик майдон эгадари томонда. Дортмундликлар олдинга ўтишга қийналяпти.\nВидеотакрорларни ўз кўзи билан кўрган ҳакам голни бекор қилди.\nРефери ВАРдаги ёрдамчиларидан тўп Нойхаусга келгунига қадар ўйин қоида бузилганлик эҳтимолини кўришни сўради.\nГООООООООООООЛЛЛЛЛЛЛЛ! Мезбонлар илк дақиқадаёқ ҳисобни очди!\nНойхауснинг жарима майдони ичидан йўллаган зарбасини дарвозабон қайтара олмади.\nБу футболчининг ўйини машҳур Роналдони эслатиб юбормоқда


Ёмғирларни тақиқлаб қўямизми? - Anhor\nAnhor Все посты Ёмғирларни тақиқлаб қўямизми?\nКузги ёмғирлар мавсуми бухороликлар учун ҳақиқий синовга айланмоқда, дея хабар беради “Восточный экспресс” нашри.\nХусусан, Бухоро шаҳридаги 5-микрорайон А.Жомий кўчасидаги кўп хонадонли уйлар аҳолиси шу ҳафтада бошланган ёмғирлардан кейин энди ҳар куни эрталаб кўлмаклар ва лой йўлкалар каби тўсиқларни енгиб ўтишига тўғри келяпти. Оддий шаҳарлик қатнов йўлига чиқиб, ишга етиб олиши учун улкан кўлмак ёнида бирор қуруқ жойни излаган ҳолда ҳақиқий акробатик ҳаракатларни амалга оширишга мажбур. Агар бу пайтда автомобиль ўтаётган бўлса-чи? Энг яхши ҳолатда эрталаб тозаланган пойабзал ҳақида унутишга тўғри келади…\nБу кўчада жойлашган айрим уйларнинг аҳолиси эса ёпиқ халқа ичида қолиб кетган. Ҳовлидан чиқадиган биргина йўл шу ерда янги биноларни қуриш жараёнида ишчилар томонидан лой ботқоғига айлантирилган.\nФотосуратдаги қурилишга бироз тўхтаб ўтамиз. Вазирлар Маҳкамасининг 2009 йил 9 мартдаги қарори билан тасдиқланган “Замонавий архитектура-шаҳарсозлик талабларини ҳисобга олган ҳолда аҳоли пунктларини ободонлаштириш бўйича ишларни ташкил этиш қоидалари”нинг VII бўлимига мувофиқ бутун қурилиш ҳудуди эстетик кўриниш ва қурилиш ишларини бажариш жараёнида хавфсизлик техникасига амал қилиш мақсадларида девор билан тўсиб қўйилиши зарур. Бироқ қурувчилар фақат олд томонга, яъни йўлнинг қатнов томонига тўсиқ қўйиб, орқа томонини очиқ қолдирган.\nҚурилиш ишлари натижасида одамлар ишдан ёки бозордан уйига қайтадиган йўлка ёмғирдан сўнг лой ботқоғига айланди. Энди пиёдалар айланма йўлларни излашига тўғри келяпти.\nШаҳар марказидаги тоза ва текис йўлларни таққослар эканмиз, қачон Бухородаги бошқа кўчалардан уларни “безаб” турган ўнқир-чўнқирликлар, паст-баландликлар йўқолади, бухороликлар эса ўтиши қийин бўлган бу йўллардан қўрқмасдан бошини баланд кўтариб шахдам қадамлар билан ўтади?\nШу ўринда бухоролик ҳамкасбимиз томонидан тилга олинган муаммолар пойтахтдаги айрим кўчалар ва бошқа вилоятлардаги шаҳарларга ҳам хослигини таъкидлашни истардик. Бундай бемазагарчиликларни бартараф этиш учун масъулият бевосита ҳокимликларнинг зиммасида бўлади. Ёмғирлар ҳеч қаерга йўқолиб қолмайди. Шундай экан, фақат бир нарса қолади – бу ишлар учун жавобгар бўлган ташкилотлар ўзларининг бевосита вазифасини сифатли бажаришни ва шаҳарлар инфратузилмасини тегишли тарзда ушлаб туришни бошлаши керак.\nКечки Анҳор: 18 декабрь янгиликлари


Сўнгги вақтлар тан олишимиз керак, матбуотимиз анча эркинлашди. Сўз эркинлигининг бўғилиши инсоннинг қамоқхонада ўтиргани кабидир. Ҳатто ўй-фикрларингиз ҳам гўё зиндондагидек. Қарийб бир аср фикрлар, сўзлар бўғилган ҳолатда бўлди. Сўз эркинлиги деб қанча ҳурфикрлар қатағонга учради.\n“Кичкина табиб” филмидаги Машраб образини эсланг. Ўша қаҳрамоннинг кўп қаватли уйнинг томига чиқиб, "Гапиришга тилим бор-у, лекин хақим йўқ" деб аламдан қилган фарёди олам-олам маъноларни англатади... Бу халқ томга чиқиб бўлса-да фикрини очиқ айтишга қўрқиб қолганди. Неча йиллар давомида гапиришга ҳақимиз бор эди-ю, аммо тилимиз кесилганди. Аллоҳга беҳисоб ҳамдлар бўлсинки бугунги оммавий ахборот воситалари анча эркинлашган. Хато бор жойда баралла гапиряпти. Бу биз учун жуда катта ижобий натижа. Журналистлар ҳам ўз касбларига виждонан ёндашиб халқнинг дардини, камчиликларини ҳукуматга етказяпти. Ҳукумат ҳам кўп ҳолларда буни эшитяпти ва муаммонинг ечимини излашга ҳаракат қиляпти. Келинг, узоққа бормайлик. Бундан 5-10 йил илгариги вақтни олсак, ҳукуматнинг бир вакилини танқид остига олган журналист мушкул аҳволда қолар, ишидан ҳайдалар ёки қамаларди. Ёки бирон чет мамлакатга қочиб кетарди.\nМатбуот сўнги йилларда анча яхши натижага эришганини эътироф этмасдан иложимиз йўқ.\nЭнди бир мулоҳазани сизга айтсам: матбуотга берилган эркинликни имомларимизга ҳам беринг. Улар ҳам эркин маърузалар қилишсин. Имомларимиз ҳам аслида ижодкор. Ҳар жума маърузасида уларни қолипга солиб эркинлигини бўғманг. Агар ўзларига қўйиб берсангиз бир ҳафта давомида ўзи тайёрлаган мавзуни жамоатга етказади. Бу эса илмлар хилм-хиллиги, мавъизаларнинг турли-туманлигига сабаб бўлади. Қарабсизки, кейин ёшларимиз кўчадан, интернетда маъруза изламайди, ўзимизники билан қаноатланади. Бу эса жуда кўп ёшларнинг нотўғри оқимларга кириб кетишининг олдини олиши мумкин. Журналистларнинг танқидларини тоқат қилиб эшитяпсиз. Билингки имомларимизнинг ҳам сизга айтар сўзи, насиҳатлари бор. Уларни ҳам тинглаб, насиҳатларидан хулоса чиқарсангиз нур устига нур бўлади.\nТуркияда сафарда вақтимизда масжидларда имомларнинг шариатга мос, ўта эркин, жамоатнинг талабига ва турли мавзуларда маъруза қилишининг гувоҳи бўлдик.\nМасжиддаги имомлар аслида сизнинг вакилингиз. Уларнинг эркинлиги эса халқ учун жуда муҳим масала. Бир хил мавзудаги тезис билан уларнинг ижодий қобилиятини сўндирманг. Агар имомларимизга эркинлик берилса улар изланиб, халққа Қуръон оятларнинг энг дақиқ маъноларини тушунтириб беради, маънавиятимизни энг юқори чўққига олиб чиқади, иншаАллоҳ.\nКиритилди: 03:00 24.09.2020. Ўқилди: 1601 марта. Фикрлар сони: 0 та.\nКоронавирусни даволашда тавсия этилган дори воситалари...


28 май 2022, Тошкент вақти: 13:09\nЎз‑ўзиини номзод қилиб кўрсатиш институти йўқ; ваъда қилинган ислоҳотлар йўқ; давлат раҳбарлари ўз қариндошларини ҳокимиятга шерик қилади, мухолифатга майдон берилмайди – Қозоғистон ва Ўзбекистон сиёсий тизимларини шу ва бошқа кўплаб ўхшаш жиҳатлар бирлаштиради. Аммо сезиларли фарқлар ҳам бор, дейди Вашингтондаги Карнеги фондининг Евроосиё ва Россия дастури катта илмий ходими ва Марказий Осиё бўйича эксперт Пол Стронски.\nЎзбекистонда 24 октябр куни президент сайлови бўлиб ўтди. Бу Шавкат Мирзиёев иқтидорга келганидан кейинги иккинчи президент сайлови. Натижаси олдиндан маълум ушбу сайловга битта ҳам мустақил номзод қўйилмади. Чинакам рақобат йўқлиги – Ўзбекистон ва Қозоғистондаги сиёсий вазиятнинг ягона умумий жиҳати эмас. Иккала мамлакатда ҳам ўз‑ўзини номзод қилиб кўрсатиш институти йўқ, уларнинг етакчилари эса ислоҳотлар ҳақида кўп гапиришади‑ю, лекин амалга оширишмайди.\nҚолаверса, Мирзиёевнинг айрим қадамлари – ўз ҳокимиятини мустаҳкамлаши, нуфузли лавозимларга ўз қариндошларини тайинлаши Қозоғистоннинг собиқ президенти Нурсултон Назарбоевнинг 2000-йиллардаги ишларини эслатади.\nМарказий Осиё давлатлари раҳбарлари нега ўз яқинларини ҳокимиятга келтирмоқда? Улар ваъда қилган ислоҳотлар нега амалга оширилмаяпти? Нега Ўзбекистон ва Қозоғистонда мустақил номзодларни сайловга йўлатишмайди? Озодлик радиоси қозоқ хизмати шу ва бошқа саволлар билан америкалик эксперт, Марказий Осиё бўйича тадқиқотчи Пол Стронскига юзланди.\n“КЎЗ БЎЯШ” УЧУН ЎТКАЗИЛАДИГАН САЙЛОВЛАР ВА “ҒОЯСИЗ” МУХОЛИФАТ\nОзодлик: 24 октябрь куни Ўзбекистонда 2016 йилда Шавкат Мирзиёев иқтидорга келганидан бери иккинчи президентлик сайлови ўтказилди. Қозоғистонда ҳам, Ўзбекистонда ҳам сайловга фақат содиқ, қўғирчоқ номзодларгина қўйиляпти. Бунақа сайловларнинг натижаси олдиндан маълум. Нега бундай бўляпти, нима деб ўйлайсиз?\nПол Стронски: Ушбу мамлакатларда авторитаризм ва авторитар тенденцияларнинг кўп йиллик тарихи бор. Шу боис, гарчи Тоқаев ҳукумати, ундан олдин эса Назарбоев ҳукумати, Ўзбекистонда Мирзиёев ҳукумати ҳам сиёсий ва иқтисодий ислоҳотлар зарурли ҳақида кўп гапирса-да, либераллаштириш, сиёсий майдонни кенгайтиришга келганда юраклари дов бермайди. Шу боис, у ерда ҳам, бу ерда ҳам амалдаги режимга потенциал хавф туғдирадиганлар сайловга яқинлаштирилмайди.\nШунга қарамай иккала мамлакат ҳам сайлов жараёнидан ўтмоқда, ҳолбуки конституция меъёрларига амал қилмасликлари ҳам мумкин эди. Мана шуниси қизиқ. Улар ҳатто ЕХҲТ ДИИҲБ кузатувчиларини чақиришяпти, хусусан, Ўзбекистон учун бу илгари ҳеч кўрилмаган ҳол. Ва бу мазкур мамлакатлар ҳукуматлари сайловни ўз режимини миллий ва халқаро миқёсда қонунлаштириш воситаси ўлароқ кўраётганини англатади. Шу билан бирга, улар ҳеч қанақа “сюрприз” бўлишини хоҳламайдилар.\nОзодлик: Қозоғистонда ҳам, Ўзбекистонда ҳам ўзини ўзи номзод қилиб кўрсатиш институти йўқ. Ҳукумат Беларусдан, тизимдан ташқари номзод Светлана Тихановская кутилмаганда қудратли Лукашенкога катта муаммо туғдирганидан хулоса ясаб, ушбу сценарийга йўл қўймасликка уриняптими ёки шунчаки таваккал қилишни хоҳламаяптими?\nПол Стронски: Менимча, таваккал қилишни хоҳламаяпти. Бунақа сценарий Беларусдан бошқа давлатларда ҳам кузатилган. Арманистонда олдинги ҳукуматни айнан мустақил номзод ағдарди. Бунақа жараёнлар бўлиши мумкин, улар табиийдир ва аҳоли норозилиги ортгани сайин кучайиб боради. Тилга олинган мамлакатларда пандемия, иқтисодий ва бошқа муаммолар туфайли норозилик ҳар доимгидан кучли, бир чеккаси шу сабабдан ҳукумат бир оз очиқроқ сайлов ўтказишга ҳайиқаётган бўлиши мумкин.\nСайлов эркин ва очиқ бўлиши учун номзод кўрсатиш жараёни демократик тартибда бўлиши билан бирга, муқобил таклиф қила оладиган ҳақиқий партиялар ҳам керак. Лекин ҳозирда бунақа партияларни кўрмаяпмиз.\nҲатто тақиқланган партиялар ҳам муқобил нуқтаи назар таклиф қилмаяпти. Улар шунчаки, статус-квога қарши холос. Муқобил таклиф этиш учун эса ғоялар зарур. Аммо минтақада сақланиб қолган сиёсий ҳаракатларда ғоя борлигини сезмаяпман.\nХуллас, гап фақат ҳукуматда эмас. Ожиз ва тарқоқ, курашдан мақсади мавҳум бўлиб қолаётган мухолифат ҳам айбдор. Демак, муаммонинг икки сабаби мавжуд: ҳукумат қатағонлари ва иккала мамлакатда мухолифатнинг заифлиги.\nОзодлик: Бироқ бу мамлакатларда мухолифат аллақачон йўқ қилинган...\nПол Стронски: Ҳа, бу рост. Лекин мен келажак борасида ўз тасаввурини олға сураётган мухолифатчилар кўплигини ҳам кўрмаяпман. Ўша Арманистонда мухолифат аниқ тасаввурга эга эди. Аммо у ерда мухолифатни эзиб ташлашмаган ёки Қозоғистон ва Ўзбекистондагидек қатағон қилишмаган.\nШунга қарамай, менинг фикримча, Ўзбекистон ва Қозоғистонда мухолифат бирлашишга қаттиқроқ ҳаракат қилиши ва фақат танқид қилавермай, таклиф ҳам бериши мумкин эди, деб ўйлайман.\nАвторитар давлатнинг демократиклашуви ҳолатлари тарихда бўлган: Тайванда, Жанубий Кореяда, масалан. Шубҳасиз, бунақаси бўлиши мумкин. Аммо бунинг учун ўзгаришларга катта ҳозирлик, “пастдан тепага” кучли босим бўлиши ҳамда ўз тасаввурини баён қиладиган одамлар зарур.\nЎзбекистон ва Қозоғистон сингари мамлакатларда мазкур омиллар бирикмаяпти. Бунга аввало режим айбдор, лекин кенгроқ ижтимоий омиллар ҳам мавжуд.\nОзодлик: Бироқ, масалан, Қозоғистонни оладиган бўлсак, у ерда диссидентлар ва мухолиф партияларга ўрин йўқ. Бунақа партияларни экстремистик деб топишди ва улар энди мамлакатда умуман фаолият юрита олмайди. Режимнинг ҳар қандай муқобиллари шу тариқа эзиб ташланиши, қатағон қилиниши мумкин...\nПол Стронски: Ҳа, мен буни инкор этмайман. Лекин, менимча, баъзан фақат ҳукумат ва унинг қатағон сиёсатини нишонга тутиб, мухолифат ва унинг платформасига етарлича эътибор бермаймиз. Мен Мухтор Аблязовни (қозоғистонлик собиқ банкир ва мухолифатчи, чет элда яшайди – таҳр.) лаёқатли мухолифатчи лидер деб ҳисобламайман, чунки унинг чинакам платформаси йўқ, атрофидагилар эса шунчаки сиёсий ҳаракат холос.\nҚозоғистонда демократик умид учқунлари бор. Бу ҳудудларда ва локал масалаларда кўринади. Норозилик акцияларига чиққан оналарни кўряпмиз – бу одамларни руҳлантиради, фуқаролик жамияти аввало мана шунақа ташаббуслар орқали ўзига имконият қидириши лозим.\nСайловга ҳаддан зиёд эътибор қаратилмоқда. Тўғри, сайлов муҳим, лекин ушбу мамлакатларда қуйи бўғинларда кичик-кичик ҳаракатлар ҳам бор. Уларда ғоялар айланади, ўзгаришларга интилиш мавжуд. Мен ишонишимча, авторитар давлатларда ўзгариш айнан улардан бошланади. Тақиқланган мухолифат ҳаракатлари жамиятда эврилиш қила олади, деб ўйламайман.\nОзодлик: Агар ҳукумат, сиз айтгандек, таваккал қилишни хоҳламаётган бўлса, бу уларнинг ўзига инончсизлигини билдирадими? Ёки мақсадлари 99 фоиз овоз олишми?\nПол Стронски: 99 фоиз овоз режимни халқаро майдонда хижолатга қўяди, чунки бу рақамга ҳеч ким ишонмайди ва қаллоблик деб ҳисоблайди. Мен ўйлайманки, улар шунчаки мутлақо таваккал қилмоқчи эмас. Ҳукуматларнинг ағдарилишини ўргансангиз, бунга одатда сайлов билан боғлиқ муаммолар сабаб бўлганига амин бўласиз. Сайлов кўзбўямачилик эканини ҳукумат билади, мухолифат бундан унга қарши фойдаланишини ҳам. Шу боис мухолифат сайловда умуман қатнашмасликни афзал кўради.\nҲОКИМИЯТДАН КЕТИШНИНГ ТЎЛОВИ, ДЕМОКРАТИЯНИНГ ГЛОБАЛ ИНҚИРОЗИ ВА ПРЕЗИДЕНТЛАРНИНГ “ОИЛАВИЙ МАНФААТЛАРИ”\nОзодлик: Сўнгги йилларда Қозоғистон ва Ўзбекистонда янги раҳбарлар иқтидорга келгач, одамлар янги давр бошланишига умид қилишди. Иккала президент ҳам ўзгаришлар ҳақида кўп гапиради, лекин тамал ҳуқуқ ва эркинликларни таъминлашга доир ислоҳотларга келганда амалда арзигулик бир иш қилмайди ва ҳаммаси қуруқ гап бўлиб қолади. Нега?\nПол Стронски: Биринчидан, Ўзбекистон ҳали узоқ йўлни босиб ўтиши керак, аммо Каримовнинг репрессив бошқарувидан сўнг у ерда айрим ижобий силжишлар бўлди. Тан олиш керакки, у бир неча йил бурунги Ўзбекистон эмас.\nИчки сезгим менга Мирзиёев ҳалол сайловда сайланганини ва қайтадан сайланишини айтмоқда. Ғолиб чиқиш учун унга қандайдир ҳийла-найранглар керак бўлмайди.\nМарказий Осиёда сиёсий ислоҳотлар йўлидаги энг катта муаммо шундаки, минтақа мамлакатлари тарихида раҳбарнинг ўз бойликлари ва оиласи фаровонлигини сақлаган ҳолда ҳокимиятдан кетиши кузатилган эмас.\nЎзбекистонни оладиган бўлсак, собиқ президентнинг қизларидан бири қамоқда ўтирибди. Иккинчиси мамлакатдан қочиб кетган. Ҳокимиятдан маҳрум бўлишнинг тўлови жуда катта. АҚШда ва Европа мамлакатларида аҳвол тамомила бошқача. Ангела Меркель хотиржам нафақага чиқяпти, Барака Обама пенсияда, Жорж Буш мусаввирлик билан шуғулланяпти. Ҳокимиятга шунча тирмашганига қарамай, Дональд Трампнинг ҳам ҳаёти давом этмоқда.\nМарказий Осиёда эса, агар ютқазиб қўйсангиз, оилангиз ҳам, сизга содиқ одамлар ҳам зарар кўради.\nҚозоғистонда ҳам, Ўзбекистонда ҳам аҳоли ислоҳотларни хоҳлайди. Муносиб ижтимоий ҳимоя ва иш ўринлари бўлишини, фарзандлари яхшироқ яшашини хоҳлашади. Уларга иқтисодий имкониятлар керак. Лекин кўпинча амалдаги сиёсий элита бунақа дастурларни ишлаб чиқмайди ва фақат ўз манфаатларини олға суради. Мазкур муаммо дунёнинг барча мамлакатларида мавжуд, бироқ авторитар давлатларда у анча чуқур илдиз отган.\nЎйлайманки, норозилик иккала жамиятда ҳам бор. Бироқ, назаримда, Қозоғистондан кўпроқ умид қилиш мумкин, чунки мамлакат ҳеч қачон Ўзбекистончалик репрессив бўлган эмас. Дарвоқе, Ўзбекистонда Мирзиёев айнан қатағонлардан воз кечгани учун аҳоли орасида обрў қозонди.\nТоқаев бошида ислоҳотчи бўлишга, “халқни эшитадиган давлат” қуришга сўз берган эди. Бу ваъдалар оғизда қолиб кетгач, одамларнинг ундан кўнгли қолди. Аммо, ўйлашимча, ўзгаришлар зарурлигини англай оладиган одамлар ҳукуматда ҳам, жамиятда ҳам бисёр. Натижасини вақт кўрсатади.\nМуаммолар қўшни мамлакатларда ҳам етарли: Қирғизистонда демократик жараёнда “носозлик” рўй берди, коррупция авж олгани туфайли Афғонистон демократияга ўта олмади. Афсуски, минтақада демократик эврилиш намунаси сифатида кўрсатиш мумкин бўлган мамлакатлар йўқ ҳисоб. Ҳиндистон, Жанубий Корея ва Японияда плюрализм бор, аммо бу мамлакатлар Марказий Осиёдан жуда узоқда. Бевосита яқин мамлакатлар орасида муваффақиятли демократия намуналари йўқ. Бу ҳам жиддий муаммо.\nОзодлик: Марказий Осиёда ҳокимиятдан маҳрум бўлишнинг бадали катта, дедингиз. Бироқ Қозоғистонда Тоқаев қариндош-уруғларини ҳокимиятга тортмаган, у сиёсий элиталар билан боғлиқ эмас. Шундай экан, нега ислоҳотлар ўтказмаяпти?\nПол Стронски: Қозоғистон халқи Вашингтонда ўтирган менга қараганда яхшироқ билади, деб ўйлайман. Афтидан, бунга қарши институционал мухолифат бўлса керак. Боз устига, ҳануз ўз ҳокимиятини сезиларли даражада сақлаб қолаётган собиқ президент Назарбоев билан ғалати муносабатлар ҳам бор. Одамлар билан гаплашганимда Назарбоев ва Тоқаев биргаликда яхши ишлашади, деган хулосага келаман, бироқ уларнинг жамоалари ҳам шунақа аҳиллигига ишончим комил эмас. Шунингдек, ҳеч қандай ўзгариш ва янгиликларни истамайдиган гуруҳлар мавжуд. Мана шу барча омиллар ўз таъсирини кўрсатмоқда.\nҚолаверса, Тоқаевнинг президентлиги мураккаб паллага – ковид пандемиясига тўғри келиб қолди. Қозоғистон ҳам, Ўзбекистон ҳам шу билан боғлиқ муаммоларга тўқнаш келиб, манёвр қилишга мажбур бўлаётир. Аммо баъзан айнан инқироз даврида ислоҳотларга кўпроқ эҳтиёж туғилиши мумкин.\nОзодлик: Демак, сизнинг-ча, Назарбоев мамлакатни саҳна ортидан идора қилишда давом этаётгани учун Тоқаев ваъда қилган ислоҳотлар амалга ошмаяптими?\nПол Стронски: Бу эҳтимолдан холи эмас. Бошқа томондан, Тоқаев – шу тизимнинг маҳсули. У ислоҳотлар ўтказиши қийин, чунки тўлиқ назорат унинг қўлида эмас, қолаверса, у Назарбоев даврида ислоҳотларни ваъда қилган, лекин ваъдасида турмаган ҳукуматнинг вакилидир. Хуллас, “янги” президентнинг ўзгаришлар ҳақида гапиргани ҳолда турли сабабларга кўра уларни рўёбга чиқармаётганига ажабланмаса ҳам бўлади.\nХоҳиши ва имконияти бўлмаса ҳам ислоҳот қилишга ваъда бериш Қозоғистон ҳукумати учун бир анъана бўлиб қолди. Бундан ташқари, сўнгги йилларда жаҳон мамлакатлари жиддий инқирозга йўлиқди. Ҳатто АҚШдек демократик мамлакатда авторитаризм томонга силжишлар бўлаётганини кузатяпмиз. Қўшма Штатларда-ку жамият қаршилик қиляпти, норозилик билдиряпти, лекин, масалан, Венгрия, Польша ва Филиппинда демократия аллақачон бошқа йўналишга кириб бўлди. Бинобарин, демократия дуч келаётган глобал инқирознинг ҳам минтақага зарари тегяпти.\nОзодлик: Мирзиёев шахсига қайтсак. Унинг айрим ишлари Назарбоевни эслатади. Хусусан, у ҳам қизлари ва куёвларини кўтармоқда. Кенжа куёви Отабек Умаров президент хавфсизлик хизмати бошлиғининг ўринбосари. Бу Назарбоевнинг тўнғич қизи Дариға ва унинг эри Роҳат Алиевни турли лавозимларга кўтаришга уринганини ёдга солади. Бир пайтлар нисбатан очиқ сайловлар орқали иқтидорга келган раҳбарлар нега кейинчалик ўз қариндошлари ва яқин кишиларини ҳокимиятга тортади?\nПол Стронски: Бу авторитар мамлакатларга хос тенденция. Сабаби иқтисодий ресурсларга йўл очилишига бориб тақалади. Раҳбарлар уларни ўзи ишонган одамларга беради. Роҳат Алиев мисолида натижа бошқача бўлди‑ю лекин, умуман олганда, ўз ўғлинг, қизинг ва куёвингга ишониб, уларга иқтисодий ресурсларни топшириш ҳокимиятни тутиб туришнинг бир усулидир.\nОзодлик: Алиевни кейинроқ турли айбловлар билан сиртдан 20 йилга қамоққа ҳукм қилишган эди. Ўзбекистонда собиқ президентнинг қизи, ҳали отаси ҳаётлигида‑ёқ таъқибга учраган ва ҳозирда қамоқ муддатини ўтаётган Гулнора Каримовани мисол келтириш мумкин. Оила аъзоларининг ҳаддан зиёд ваколатлари раҳбарларнинг ўзига зарар бериши мумкин. Нима деб ўйлайсиз, Мирзиёев нега аввалги президентлар ва уларнинг оила аъзолари тақдиридан хулоса чиқармади?\nПол Стронски: Мен Мирзиёев эмасман, унинг калласида нима хаёллар борлигини билмайман. Лекин бунақа тенденцияларга реакция ҳамиша бўлади. Бу мамлакатларни идора қилаётганлар иқтидорда бўлган вақтидан ўз оиласи фаровонлиги учун фойдаланади. Уларнинг даври беш йил, ўн йил давом этиши мумкин ва улар бундан мумкин қадар фойда чиқаришга ҳаракат қилишади.\nБу мамлакатлар – президентлари нафақага чиққач севимли машғулоти билан ҳаётини давом эттирадиган, ҳатто президентлик давридагидан кўпроқ пул ишлаб топадиган Қўшма Штатлар эмас. Бироқ, менинг назаримда, қариндошларни ҳокимиятга жалб қилиш вазиятни барқарорлаштирмайди, балки тескари эффект беради. Кўп ҳолларда бу қарши реакцияни келтириб чиқаради.\n“ТЎЛА ХЎЖАЙИН” МИРЗИЁЕВ ҲАМДА “ҲОКИМИЯТНИ ЖАМЛАЙ ОЛМАГАН” ТОҚАЕВ\nОзодлик: Ўзбекистонда ҳам, Қозоғистонда ҳам ҳокимият тепасида – ҳисоб бўйича иккинчи президентлар. Ўзбекистонда Мирзиёевнинг иқтидорда қолиши тушунарли, аммо Тоқаев-чи? Келгуси сайловда номзодини қўярмикан?\nПол Стронски: Менимча, бу Тоқаевнинг ўзига, Назарбоевга ва сиёсий вазиятга боғлиқ. Тоқаев қандайдир ўтиш даври учун белгиланган одамми, йўқми – бу саволга ҳамон аниқ жавоб йўқ.\nҚозоғистондаги сиёсий ва иқтисодий вазият жуда мураккаб. Шу боис воқеалар қай йўсин ривожланишини башорат қилиш қийин.\nМирзиёев яна сайланиши тушунарли. Аммо у Конституцияни ўзгартирадими ёки ислоҳотлар ўтказадими? Бирон реал ўзгаришлар юз берадими, ёки шунчаки ҳокимият тепасида ўтиради холосми?\nҚозоғистонда ҳам айрим маркерларни диққат билан кузатишимиз керак. Мамлакатнинг сиёсий, иқтисодий траекторияси Тоқаевнинг ҳокимиятни сақлаб қолишига йўл қўядими ёки элиталар бошқа одамни иқтидорга келтирадими?\nОзодлик: Бу – Ўзбекистонда тўла ҳокимиятга эга президент бор, Қозоғистонда эса йўқ деганими?\nПол Стронски: Ҳа, Мирзиёев ягона етакчи, у бутун ҳокимиятни қўлида жамлаган, кўплаб сиёсий рақибларини қамоққа ташлаган. Тоқаев ҳокимиятни жамлай олмади. У сиёсий тандемнинг бир қисми. Унинг ихтиёрида ҳокимиятнинг қанча бўлаги мавжудлиги мавҳум қолмоқда. Хуллас, икки мамлакатдаги сиёсий тизимлар турлича. Бирида – ҳокимият Мирзиёев қўлида тўпланган, бошқасида эса Тоқаев ва Назарбоев шерикликда бошқармоқда.


Тўйни қисқартиряпмиз. Аммо нега тўйдан кейинги “олди-берди”лар оилаларни бузаётгани билан ишимиз йўқ?\nХолида опа “Қиз узатдим, энди харажатни ҳам, ҳаракатни ҳам тўхтаман”, деб ўйлаганида “чучварани хом санаган экан”. Тўйдан бир-икки ҳафта ўтар-ўтмас янги қудалар келадиган бўлишди. Тўйдан аввал ортиқча “олди-берди”лар қилинмаслиги ҳақида қудаси билан гаплашиб олганди. Шу боис Холида опа дастурхонни чиройли ясатиб, келинлари билан биргаликда турли хил таомлар пиширишни режалаштириб қўйди, холос.\n“Қуда чақириқ”дан бир кун олдинги қўнғироқ Холида опани шошириб қўйди:\n— Ойи, биз кўпчилик борадиган бўлдик, бериладиган пакетларингиз етадими?\n— Қўйсанг-чи, қизим, қудам билан “олди-берди” сарполар қилмаймиз, деб келишгандик-ку.\n— Ойижон, қайнонамнинг: “Қовурдоқ” куни биз уларга пакет қилгандик энди қудамнинг ҳимматини кўрамиз”, деб телефонда гаплашаётганини эшитиб қолдим...\nҲа, она-да. Тўй сарполариниям қилсам қизимнинг бахти учун дея қарзга ботиб бўлса-да қимматроғидан олган она яна ишга киришди. Келинларнинг бири бозорга иккинчиси ширинликлар дўконига югурди. Тез орада аёл қудалар учун хрусталь идиш ва ширинликлар солинган пакетлар, эркаклар учун сарпо тўнлар ҳозирланди.\nМеҳмонларга турли-туман таомлар тортиляпти. Янги келин онасини четга тортди. Қайнонаси ва куёвга нималар олинганини сўради. Қайнонага бир кийимлик материал ва куёвга тўн эканини эшитган қиз яна нималардир қўшиш керак дея туриб олди. Шошилинчда топилган нарса ҳам — янги қуда Сапура опа берган нимча эди. Холида опа “яхши нарса, қудамнинг ўзи кияр” дея уни ҳам қайнона пакетига қўшди.\nАна энди куёвга нарса қидириш керак. Холида опанинг келини шивирлаб “Ўғлингизнинг банний халати бор, бир марта кийганлар балки шуни…”. Ҳовлиқиб турган аёлларга ҳам бу гап ёқиб тушди. Халат янги пакетларга солиняпти. “Секин-секин ҳеч ким эшитмасин” дейди аёллар. Кўпқаватли уй эмасми? “Ҳеч ким эшитмасин” деган гапларни янги куёв эшитиб улгурган экан.\nҚудалар совға-саломлар тўлдирилган пакетларни, қайнона эса қимматбаҳо ширинликлар, қаҳваю чойларгача солинган патнисни, совға дея берилган пакетни қўлтиқлаб чиқиб кетишди.\nХолида опа “Ҳаммаси яхши бўлди, бир амалладик-а” дея қувонди. Кечга бориб қиз яна қўнғироқ қилиб қайнонасининг “ўзим қилган нимчани ўзимга қайтаришди” дея қилган тўполонию, куёвнинг банний халат кийилганини эшитиб қолгани ҳақидаги гапларни онаизорга йиғлаб етказди.\nКуриб турганингиздек, ҳеч кимга керак бўлмаган бу “олди-берди”лар қудалар, ҳатто ёш келин-куёвлар ўртасига совуқчилик туширди. Ёшлар-ку ярашиб кетишар, лекин қудалар ўртасидаги норозилик кайфияти-чи?\nФуқароларнинг ўзини ўзи бошқариш органлари фаолиятини мувофиқлаштириш бўйича ҳудудий кенгашлар ва маҳалла фаоллари тўй ҳамда бошқа маросимларни қисқартириш бўйича бир қатор чора-тадбирларни амалга оширишмоқда. Аммо тўйдан кейинги тадбирлар-чи? Нега уларни ҳеч ким назорат қилмайди? Маҳалла фаоллари мана шундай сарполар билан кутадиган қудаларни чақиртириб, уялтирса бўлмайдими?\nХолидахон қизининг тинчини ўйлаб юрган бир пайтда қудасининг туғилган куни кўнглига таскин бўлди. Қудасига ҳадя қилган қимматбаҳо тилла узуги гўёки вазиятни юмшатди. Энг қизиғи, бу узук қизининг тинчини қанча кунга ёки ойга кафолатлайди?\nМана шундай “икир-чикир”ларга кўпчилигимиз гувоҳ бўлсак-да, ҳамон шу хатоларни такрорлаймиз. “Урф-одат, қадрият-да” дейишади айримлар. Йўқ бу урф-одат ҳам қадрият ҳам эмас. Сиз ва биз каби одамлар ўйлаб топган кераксиз “машмашалар” холос.


ЭҲФ шаклининг ўзгартирилиши ва унга иккита янги устунлар киритилиши муносабати билан ДСҚ ноябрь учун электрон ҳисобварақ-фактураларни тақдим этишнинг сўнгги кунини 8 кунга кўчирди. Яъни – 18 декабрга қадар (18 декабрь ҳам киради). Buxgalter.uz бухгалтерларга ёрдам тариқасида илгари тайёрланган ва эълон қилинган йўриқномага ҳозир кўп бухгалтерларда юзага келган яна битта саволга жавобни эълон қилади.\n“Илгари электрон ҳисобварақ-фактураларда биз сотиладиган товарни етарлича батафсил таърифлашимиз мумкин эди. Хусусан, ОАВ учун реклама қабул қилиш ва жойлаштириш билан шуғулланамиз ва ҳисобварақ-фактураларда нафақат реклама қилинаётган товарни, балки реклама қайси ОАВда жойлаштирилаётганини кўрсатардик. Энди нима бўлаяпти? Ўзбекистон Республикасининг товарлар ва хизматларнинг ягона классификатори сайтида қараб чиқдим, бизга энг тўғри келадигани 70705 коди билан “Маркетинг ва реклама” позицияси эканлиги келиб чиқади. Ҳақиқатда у ҳеч нимани акс эттирмайди. Келиб чиқадики, ҳисобварақ-фактура ахборот бериш хусусиятини йўқотади”.\nВазиятни buxgalter.uz илтимосига биноан ДСҚ ҳузуридаги «Янги технологиялар» ИАМда тушунтиришди:\n- МХИРнинг киритилиши билан ҳисобварақ-фактура унда 14.08.2020 йилдаги 489-ВМҚга 2-иловада назарда тутилган барча майдонларни сақлаб қолади ва уларни тўлдириш қоидалари ўзгаришсиз қолади.\nЯъни сиз илгаригидек ҳисобварақ-фактурада товарни қанча лозим топсангиз, шунча батафсил таърифлашингиз мумкин.\nФақат энди бу ахборотдан ташқари яна МХИР коди қўшилмоқда. Коднинг ўзи товарларнинг электрон ҳисобварақ-фактура тизимида аниқ ҳисобини юритишга, шунингдек бозорни талаб қилинган товарлар ва хизматлар билан тўйинтириш бўйича холис таҳлил қилишга, тадбиркорлар томонидан ҳисобварақ-фактураларда ва бошқа солиқ ҳисоботи ҳужжатларида кўрсатилаётган маълумотларнинг ҳаққонийлигини баҳолашга кўмак беради.


Агар рўзадор унутган ҳолда еб-ичса, уни огоҳлантириладими? » Тавҳид\nАгар рўзадор унутган ҳолда еб-ичса, уни огоҳлантириладими?\n763 марта ўқилган\nСавол: Агар рамазонда кундуз куни рўзадор одамнинг унутиб, еб-ичаётгани кўрилса, унга рўзадор экани эслатиладими ёки йўқ?\nЖавоб: Кимки рамазонда кундузи рўзадор одамнинг еб-ичаётганини кўрса, унга эслатиши вожибдир. Чунки Расулуллоҳ соллаллоҳу алайҳи ва саллам намозда хато қилганларида: “Агар унутсам, менга эслатинглар”, деганлар. Унутган инсон унутгани туфайли узрлидир. Шеригининг рўзадорлиги эсида турган одам шу иш рўзани бузади, деб била туриб, айтиб қўймаса нуқсонга йўл қўйган бўлади. Чунки у биродаридир, шундай экан, ўзига яхши кўрган нарсани унга ҳам яхши кўриши вожиб бўлади.\nХулоса шуки, кимки рамазон куни рўзадор одамнинг унутган ҳолда еб-ичаётганни кўрса, унга эслатади. Рўзадор эса дарҳол ейишдан тўхташи керак. У еб-ичишда давом этиши жоиз эмас. Аксинча, агар унинг оғзида сув ёки овқат бўлса, уни чиқариб ташлаши вожиб бўлади, рўзадорлиги эсига тушгандан кейин ёки эслатилгандан кейин уни ичига ютиши жоиз бўлмайди.\nМен шу муносабат билан рўзани бузадиган нарсалар уч ҳолатда рўзани бузмаслигини баён қилмоқчиман:\n1) унутиб еб қўйиш;\n2) билмасдан еб қўйиш;\n3) мақсад қилмасдан еб қўйиш.\n1) Агар инсон рўзадорлиги ёдидан кўтарилиб, еса ё ичса, унинг рўзаси тўлиқ бўлаверади. Чунки Набий соллаллоҳу алайҳи ва саллам: “Кимки рўзадор ҳолида унутиб еса ё ичса, рўзасини охирига етказсин, уни Аллоҳ едириб ичиргандир”, деганлар.\n2) Агарда у тонг отмади ёки қуёш ботди деган гумон билан еса ё ичса сўнгра бунинг акси маълум бўлиб қолса, унинг рўзаси дурустдир. Асмо бинт Абу Бакрнинг ҳадислари шунга далолат қилади. Улар айтадилар: “Биз Набий соллаллоҳу алайҳи ва саллам замонларида булутли кунда ифтор қилдик, сўнгра қуёш чиқиб қолди. Набий соллаллоҳу алайҳи ва саллам уларни қазога буюрмадилар”. Агарда қазо вожиб бўлса, уларни шунга буюрар эдилар. Агар буюрсалар, бу бизга нақл қилинар эди. Чунки шунга буюрсалар, бу Аллоҳнинг шариатидан бўлиб қолар эди. Аллоҳнинг шариати сақланиб, қиёматгача етиб бориши лозимдир.\n3) Шунингдек, киши рўзани бузадиган ишни кўзламаган бўлса, унинг рўзаси бузилмайди. Масалан, у оғзини чайсаю, сув унинг ичига кетиб қолса, рўзаси бузилмайди, чунки у буни мақсад қилмади. Бунинг яна бир мисоли, киши рўзадор ҳолида эҳтилом бўлиб, ундан маний келса, рўзаси бузилмайди. Чунки у ухлаб ётган эди, буни мақсад қилмаган эди.\n/ Фатволар / Рўза / Рўзани бузмайдиган амаллар / Агар рўзадор унутган ҳолда еб-ичса, уни огоҳлантириладими?


АҚШга расмий ташриф\nПрезидентнинг «Blair House» қароргоҳида Федерал қидирув бюросининг мутасадди вакиллари иштирокида Бош прокуратура ва ФҚБ ўртасида имзоланган ўзаро англашув Меморандумини (Вашингтон, 04.12.2017 й.) амалга ошириш юзасидан дастур («Йўл харитаси») имзолаш маросими бўлиб ўтди.\nАввалданоқ тарихий деб баҳоланган ушбу ташриф ҳақиқатан ҳам ғоят самарали бўлди. Унинг натижалари узоқ йиллар халқимиз манфаатларига хизмат қилади.\nЎзбекистон Республикаси Президенти Шавкат Мирзиёев АҚШ Президенти Дональд Трамп таклифига биноан 2018 йил 15-17 май кунлари расмий ташриф билан ушбу мамлакатда бўлди. Қуйида ушбу тарихий ташрифдан фотогалереяни эътиборингизга ҳавола қиламиз.\nДональд Трамп Ўзбекистон Президентининг АҚШга расмий ташрифи муносабати билан ўтказилган қабул маросими иштирокчиларига мурожаат йўллади. Фото: Президент матбуот хизмати Бугунги ...\nТрамп ва Мирзиёев учрашувидан репортаж: стратегик шерикликнинг янги даври\nМузокаралар давомида Президент Д.Трамп Ўзбекистоннинг мустақиллиги, ҳудудий яхлитлиги ва суверенитетига қатъий содиқлигини таъкидлади.


Таъминловчи вентиляцияга сервис хизмат кўрсатиш - SERVER-SERVICE\nТаъминловчи вентиляция бинони тоза ҳаво билан таъминлайди. Ҳаво қиздирилади ва чанглардан тозаланади. Таъминловчи вентиляция хонадаги ҳавони сиқиш имконига эга. Ҳайдалаётган ҳаво ҳаво ташувчилар ва вентиляцион қутилар орқали чиқиб кетади.\nБу тизим берилаётган ҳавони тозалаши, унинг ҳарорати ва намлигини назорат қилиши билан яхши ҳисобланади. Энг одатий вентиляция тизими уй қурилаётган вақтда ўрнатилади. Бу ошхона ёки ванна хоналарида ўрнатиладиган ҳаво ташувчилардир. Ҳаво ташувчилар орқали ифлосланган ҳавонинг табиий чиқиб кетиши амалга ошади, кирувчи ҳаво оқимлари ойна ва эшик тирқишларидан киради.\nАлбатта, бундай вентиляция ҳам ўзининг камчиликлари билан ишланган. Ҳар қандай табиий вентиляци тизими сингари самарадорлик ҳаво ҳарорати, шамол тезлиги ва бошқа вазиятларга боғлиқ.\nБизнинг замонимизда пластик ойналарнинг оммалашиши сабаб вентиляция тизими самараси камайиб кетди. Агар ойналарни доим очиқ қолдирилмаса, яшаш ва нафас олиш қийинлашади. Бу ерда таъминловчи механик вентиляция ёрдамга келади. Уни турлича йиғиш мумкин ва ўнлаб доллар қийматга эга бўлади.\nСодда варианти ойна ёки девордаги тешикка ўрнатилган таъминловчи вентиляция ҳисобланади. Ёмони шундаки қишда хонага ўта совуқ ҳаво киради.\n“Қурилиш меъёрлари ва қоидалари”га асосан хонага берилаётган ҳаво ҳарорати +16 даражадан паст бўлмаслиги керак. Акс ҳолда ҳароратнинг кескин пасайиши рўй беради – бу орқали одамлар шаммолайди, девордаги гулқоғозлар кучади, мебеллар ва гиламлар қуриб қолади. Шунинг учун таъминловчи вентиляция тизимига калорифер ва қизиб кетишдан ҳимоя қилувчи бир неча босқичли тизим ўрнатилиши керак. Вентиляция тизимига яна хонага чангдан ҳимоя қилувчи ҳаво фильтрларини ўрнатиш ва шовқиндан изоляция қилиш ҳам зарур.\nБу талаблар йиғма вентиляция тизимини қониқтиради, бироқ унинг учун катта жой керак ва профессионал лойиҳалаш, ишга тушириш ва текшириш ишларисиз уни амалга ошириб бўлмайди. Шунинг учун таъминловчи вентияция кўп ҳолларда майдони 200-300 квадрат метр бўлган биноларни вентиляция қилади. Бинолар турли кўринишда бўлиши мумкин, бироқ майдони 50 дан 30 кв.м бўлган бинолар учун ихчам моноблокли таъминловчи вентиляция қурилмаси жуда яхши самара беради. Улар йиғма ускунанинг барча ижобий жиҳатларини ўзида жамлаган, бироқ шу билан бирга улар мураккаб лойиҳалаш, ўрнатиш ва ишга тушириш-текшириш ишлари талаб этилмайди.\nВентиляцига кондиционер билан бир вақтда, энг яхшиси режа бўйича сервис хизма кўрсатган маъқул. Эрта амалга оширилган профилактика – вентиляцион тизимнинг узоқ ва натижали ишлаши гаровидир.\nServer Service компанияси тақдим этадиган хизматлар қаторига вентиляция тизимига сервис хизма кўрсатиш, таъмирлаш, диагностика қилиш ва ҳаво ташувчиларни дезинфекция қилиш киради. Мутахассисларимизда веннтиляция тизими билан боғлиқ кўп йиллик тажриба мавжуд, бу уларниинг ўз ишининг устаси деб аташимизга имкон беради. Вентиляцияга сервис хизмат кўрсатиш барча талаб ва меъёрларни ҳисобга олган ҳолда амалга оширилади, шу сабабли комплекс олиб борилади. Вентиляция тизимига сервис хизмат кўрсатиш бўйича ҳар бир мижоз билан шартнома имзоланади. Унда техник хизмат кўрсатишнинг муддати, нархлари ва даврийлиги кўрсатилади. Даврийлик миқдори ҳар бир мижоз учун алоҳида белгиланади – ойига бир марта ёки ярим йилда бир марта. Мутахссисларимиз зарур ўлчаш ишларини олиб боради, тизимни синовдан ўтказади, диагностик текширади, носозликларни аниқлайди ва бартараф қилади.\nДемак, таъминловчи вентиляция тизимига сервис хизмат кўрсатишда қуйидагиларни амалга ошириш лозим:\n– фильтрлар қандай ҳолатада эканини текшириш, агар зарур бўлса алмаштириш\n– ҳавони олиш ва тарқатишга хизмат қилувчи панжараларни кўздан кечириш, талаб этилса тозалаш\n– вентиляторнинг ишлаш ғилдиракларини мувозанатини текшириш ва тозалаш\n– вентилятор двигатели подшипниклари ҳолатини кўздан кечириш (зарур бўлса мойлаш)\n– электр боғланишлар чидамли эканига ишонч ҳосил қилиш\n– автоматика ва назорат қилиш тизими қандай ишлаётганини текшириш\n– ёнғинга қарши клапанларнинг техник ҳолатини тешириш\n– ҳаво ҳарорати ва босими ўзгаришларини текшириш


Ўзаро шериклик муомаларлари\nМусулмон инсон Аллоҳ таолонинг буюрган ибодатларини вақтида бажариб юришга маъмурдир. Бу ўриндаги ибодат калимасидан кишилар зеҳнида асосан намоз, рўза, ҳаж каби зоҳирий амаллар шаклланиб қолган.\nЧиқинди машинасидаги қоидалар\nШайх Али Тантовий айтадилар: Бир куни ёлланма такси билан вокзалга йўл олдик. Таксичи кўчада йўл қоидаларига риоя қилиб кетар эди. Йўлнинг ўнг томонидаги машина кутилмаганда олдимизга ўтиб олди. Такси ҳайдовчиси олдидан тезлик билан ўтиб, уни сиқиши таъсирида машина талофат кўришига сал қолди.\nКамбағаллар кўнглини кўтариш\nБугунги кунда кўпчиликнинг хулқ атвори тижорий манфаатларга боғланиб қолган. Улар учун фақат бойларнинг ҳазиллари кулишга арзигулик ва уларнинггина хато камчиликлари аҳамиятсиз туюлади.\nКиши молиявий фаолиятида бошқаларнинг қилганига қараб эмас, ўзининг билимига ва имконига қараб иш тутиши лозим. «Фалончи пистон ишни қилиб, бунча пул топган эмиш, мен ҳам шуни қиламан», деб қарзга кириб қолмаслик керак. Ҳозирги қарздорларнинг аксарияти шу қабилда иш тутганлардир.


“Автотест” автомактаби ҳайдовчиси яна қоидани бузди » Ўзбекистон янгиликлари – Zamin.uz\n“Автотест” автомактаби ҳайдовчиси яна қоидани бузди\n01 март 2017, 18:00\n“АВТОТEСТ РEПОРТ” МЧЖга тегишли “АВТОТЕСТ” автомактаби 2012 йилдан буён ёш ўрганувчиларга қулай ва интерфаол услубда ҳайдовчилик билимларини ўргатиб келаётгани кўпчиликка маълум.\nАйни пайтда марказда ҳайдовчилик сирларини ўрганиш нархи уч миллион сўмга етиб қолди, боз устига, раҳбарият таълим давомийлигини бир ойга қисқартириб, 2 ой 10 кун этиб белгилади. Хизматларни янгича услублар, шинам хоналарда ташкил этган мутасаддилар сифат даражасини ушлаб қола олдими?\nБу саволга жавоб беришга шошилманг. Боиси, суратдаги Cobalt русумли автомобиль (давлат рақамини аниқлаб бўлмаяпти) “АВТОТEСТ”га қарашли эканини, унинг “либосидан” билиб олиш қийин эмас. Тошкент шаҳридаги Афросиёб ҳамда Ўзбекистон шоҳкўчалари кесишган чорраҳада пайдо бўлган автоулов йўл ҳаракати қоидаларини бузиб турганини кўрамиз. Агар бу қоидани бошқа кимдир бузса, балки эътибор қаратмас эдик. Лекин устоз адашса, яна минглаб шунақа саводсиз, лаёқатсиз ҳайдовчилар пайдо бўлади, деб ёзади “Qalampir” нашри.\nИжтимоий тармоқда тарқатилган мазкур хабар кўплаб фойдаланувчилар ўртасида муҳокамалар авж олишига сабаб бўлмоқда. Кимдир бу ҳолатда мураббийни айблаб, тормоз педалини вақтида босиши кераклигини таъкидласа, яна кимдир бундай ҳолат автомобиль бошқаришни ўрганаётган ҳар қандай ҳайдовчининг бошидан ўтиши мумкинлигини айтмоқда.\nЎйлаймизки, бу ҳолат “АВТОТEСТ” маъмурияти томонидан кўриб чиқилади. Зеро, сифатли билим бериш, айни вақтда барча нарсадан устун туради.\nМаълумот учун, бундан аввал ҳам “АВТОТЕСТ” автомактаби ўқув машинасини бошқариб кетаётган ҳайдовчи Тошкент шаҳрининг Шароф Рашидов ва Навоий шоҳкўчалари туташган чорраҳада йўл қоидасини бузиб, пиёдалар ўтиш йўлаги устида тўхтатагани ҳақида хабар берган эдик.\nЯнгиликлар » Авто » “Автотест” автомактаби ҳайдовчиси яна қоидани бузди\n13:33 Тошкентда автобус ва Cobalt иштирокида ЙТҲ юз берди


Тошкентда Япония рақамли университети ташкил этилди. У қандай университет?\n17:00 / 18.12.2020\nСўнгги вақтларда Ўзбекистонда ҳам нодавлат олий таълим муассасалари ташкил этилмоқда. 2020 йил 2 декабрда Вазирлар Маҳкамасининг тегишли қарори асосида Тошкентда нодавлат Япония рақамли университети ташкил этилди. Мазкур университет, шунингдек, унинг имкониятлари, таълим тизими ва контракт миқдорлари ҳақида билиш учун университет ректори Равшанбек Мамажонов билан суҳбат ташкил қилдик.\nРавшанбек ака, дастлаб университет ҳақида маълумот бериб ўтсангиз?\n“Japan Digital University” япон тили ва IТ муҳандислик маҳоратини мукаммал ўрганиб, Япония университети ва Ўзбекистоннинг давлат университети илмий даражасини қўлга киритиш имкониятини беради.\nШунингдек, университет тамомланаётган даврда, талабани Япониянинг нуфузли компанияларига ишга жойлашиши учун тавсия қилишгача бўлган масъулиятни олувчи ҳар икки давлатдаги расмий университет ҳисобланади.\nЖДУнинг қандай афзалликлари бор?\n- Келажакда дунё миқёсидаги бизнесмен сифатида фаолият юрита оладиган, IТ муҳандислиги соҳа мутахассисларини етиштириш;\n- Бир вақтнинг ўзида Ўзбекистонда тан олинадиган ЖДУ дипломи ҳамда Япония университети дипломини қўлга киритиш;\n- Японияда ишга жойлашиш ва юқори маошда ишлаш, ноу-ҳау ва алоқаларни қўлга киритгандан сўнг эса Ўзбекистонга қайтиб бизнес ярата олиш;\n- Япония университетларининг юқори сифатли таълим дастури ва япон тилини ўқитиш ҳамда қўллаб-қувватлаш тизими;\n- Тошкентдаги ЎзДЖТУнинг ўқув кампусида таълим олиш имконияти;\n- Икки давлат ўртасида профессионал ҳамда дўстона ҳамкорликни ўрнатиш, тажриба алмашиш ва IТ ривожига ҳисса қўшиш;\n- Иккинчи курсдан бошлаб интернет орқали Япониядан берилган ишларни бажариб, ушбу даромад билан ўқиш пулини тўлай олиш имконияти;\n- Ўқиш харажатларининг бир қисмини ўқишни битириб бўлгач, Японияда ишга жойлашгандан кейинги даромаддан бўлиб тўлаш мумкин бўлган режа тайёрланган бўлиб, ўқиш жараёнида тўланадиган ўқиш пули миқдори давлат университетлари даражасида арзон бўлади;\n- Таълим мобайнида тўланадиган таълим тўловини давлат университетлари қаторида ушлаб туриш учун, таълим тўлови бўйича ёрдам тизими йўлга қўйилган;\nУниверситет ўз олдига қандай мақсадларни қўйган?\nБу Тошкентда ташкил қилинган ЖДУ кампуси (Ўзбекистон давлат жаҳон тиллари университети ҳудуди)дан туриб, Япония университетида таълим олиш имконияти яратилган университетдир. ЖДУ кампуси Япония билан онлайн боғланган бўлиб, Япониядаги университетнинг дарсларига қатнашиш мумкин. Бундан ташқари, ЖДУ кампусида фасилитатор раҳбарлигида ўтказиладиган талабалар ўртасидаги муҳокамалар ва тақдимотларга асосланган "output" ўрганиш асосида, алмашиш кўникмалар шакллантирилади.\nБундан ташқари, талаба япон тили таълими, IТ муҳандислиги сертификатлари ва Японияда ишлашга оид билимлар каби Японияда ишлашда қўл келадиган юқори даражадаги мутахассислик салоҳиятларини ўзлаштиради.\nШунингдек, ўқишни тамомлашдан олдин ЖДУ воситачилиги ёрдамида Япониянинг нуфузли компанияларидан бирига ишга кириш ҳал қилинади ва ўқиш тамомлангач Японияга бориб, IТ муҳандиси сифатида юқори маошли замонавий иш жойларида ишлаш мумкин бўлади.\nКириш имтиҳонлари қандай тартибда ўтказилади?\nЖДУнинг кириш имтиҳонлари VEB орқали 2 ҳафта давом этади. Ўқишни тамомлагандан сўнг Японияда IТ-муҳандис сифатида ишлаш мақсад қилиб қўйилганлиги сабабли, асосий эътибор математика ва япон тилини ўзлаштириш даражасига қаратилади. Лекин абитуриентлардан олдиндан япон тилини билиш талаб этилмайди. Кириш имтиҳонлари даврида япон тили бошланғич даража дарсларига онлайн қатнаш орқали япон тили ўрганилади ва шунга кўра натижалар ҳисобланади.\n2020-2021 ўқув йилининг сентябр (кузги) қабули квотаси: 150 нафар. Шунингдек 10 нафар грант ҳам ажратилган.\nҲужжат топшириш муддати 2020 йил 10 декабрдан　2021 йил 4 январгача давом этади. Ҳужжатлар топширилиб, имтиҳон тўловлари амалга оширилган пайтдан бошлаб кириш имтиҳонлари (таълим олиш) бошланади. Имтиҳонда қатнашиш учун 980 минг сўм тўлови бор\nКириш имтиҳони муддати 2021 йил 5 январдан 18 январгача ўтказилади. Кириш имтиҳонлари 2 ҳафта давомида бўлиб ўтади.\nИмтиҳон натижалари 2021 йил 21 январ санасида эълон қилинади. Кириш имтиҳонлари муддати давомидаги таълим олиш тарихи таҳлил қилиниб, муваффақиятли номзодлар танлаб олинади ва эълон қилинади.\nУниверситетга қабул қилиш жараёни 2021 йил 27 январдан 29 январгача бўлиши режалаштирилган. Таълим тўловини амалга ошириш билан бирга, университетга қабул қилиш жараёнлари ҳам тугалланади.\nЎқиш 4.5 йил давом этади. Биринчи 6 ой япон тилидан, тайёрлов, кейин апрелдан Япония ҳамкор университетлари дарсларида қатнашишни бошлашади. Япон тилини ўзлаштиришга вақт керак бўладиган талабалар 5 йил ёки 5.5 йилда ҳам битиришлари мумкин, лекин улар қўшимча пул тўлашмайди. Яъни 4.5 йилда битирган талаба 4.5 йилда умумий миқдорда қанча шартнома пули тўлаган бўлса, 5 йил ёки 5.5 йилда битирган талаба ҳам айнан ўша суммани тўлайди. Қабул jdu.uz веб сайтида давом этмоқда.\nКолл-центр: (71) 200-05-95\n#Япония рақамли университети


ЎНГ ҚЎЛ Ҳикоя - “Китоб дунёси” газетаси сайти\nЎНГ ҚЎЛ Ҳикоя\n1962 марта кўрилган.\nУч кундирки у атрофида парвона бўлиб, жон ҳовучлаб ўтирган яқинларини кўрмайди, гап-сўз қулоғига кирмайди. Тош қотган қабоқларини узоқ силаб очмоқчи бўлади, шу заҳоти яна кўз олдини бармоқ изи тушган сарғиш қоғоз тўсади. Қоғоз гоҳ кичрайиб, гоҳ каттариб тумандек чўкиб кўкси, юз-кўзини қоплайди-ю, кўз кўрмас қўллар аввал икки чаккаси сўнгра юрагига бигиз санчади.\nЁруғлик санчилаётган кўзларини тўсмоқчи бўлиб, чап қўли билан пайпаслаб матоҳ излайди. Хотини узатган қора жун рўмолни юзига босади-ю тинчийди...\nГирдини олиб ўтирган яқинлари шу фурсатни кутгандек, у бироз тинчиши билан хотинини қолдириб, ўзларини эшикка уришади. Хотини — Роҳатой бети рўмол билан тўсилган эридан кўз узмай қараб туради-туради-ю, пиқ-пиқ йиғлайди. Ҳар лаҳза дўхтир бола эрининг ҳолидан хабардор. У: “Қишлоққа олиб кетайлик, касалхонада ётса, хавф арийди”, деб қистайди — эри кўнмайди...\nНохуш хабар тез тарқалади. Онасини воқеадан хабардор қилиб, Гужумлига — отаси ўтовига олиб кетгани келган тўнғич ўғли қишлоқдан чиқмай туриб, шов-шув тарқалди: “Асад ферма ўзини отибди”, “Асад ферма ўзини осибди”, “Асад ферма...”.\n— Э, воҳ, жигарим-ей! — эри юзига ташланган қора жун рўмолни сидириб ташлаб, тағин нола чекди. Оҳи чодирга қўшиб, Роҳатойни ҳам ютиб юборадигандек учиб ўрнидан турди-да, ўғилларини чақирди. Улар эшикдан кириб-кирмай Роҳатой ўтовдан қочиб чиқди...\nАсад ферма ётган жойида — тўшакда аза очган, буни ҳеч ким — на тепасида турган аёли, на икки ўғли, яқинлари билмас эдилар... Дарвоқе, ферманинг узоқ йиллар йигит ёшида “душман” ёрлиғи ёпиштирилиб, отилган Қудрат исмли укаси бўлган... Унда Асад ферма мудири эмас, хўжаликда ҳосилот* эди. Укаси Қудрат эса...\nБир оқшом Асадни идорага йўқлатиб, қўлига чақирув қоғози тутқазишди. Саҳарлаб у шаҳарга отланди. Йўқланган жойни сўраб-суриштириб топганида, шубҳасиз, ҳеч нимага тушунмади. Уни бегона кишилар саволга тутди — укаси Қудрат ҳақида сўрашди. У истар-истамай, ажабланиб жавоб берди: “Укам, Қудрат тўйларда достон айтиб, қўшиқлар битиб юрадиган бўз йигит. Ўтган йили Самарқандга сабоққа кетди. Шоир бўламан, дейди...”\n“Мана, сизга қоғоз, — деди тўрда ўтирган чарм камзулли киши Асаднинг кўзига синчиклаб қараб, — шу гапингизни ёзинг”.\n“Менинг хат-саводим йўқ, биродар, — деди Асад ийманиб, — агар пахтадан сўрасангиз, бинойидек айтаман... Укам Қудрат бир келганида, ака, сизга хат ўргатай, деб кўп қистади, кўнмадим, сен ўзингни бил, менинг сенга оғирлигим тушмайди, дедим... ”.\n“Яхши, унда боя айтган гапингизни шошилмай қайтаринг, мана, ўртоқ Қуттиев ёзади, сиз қўл қўясиз”.\nАсад укаси ҳақида айтган гапини такрорлади, кўзойнак таққан, ориқ, узун бўйли терговчи Қуттиев қоғозга туширди, охирида у имзо ўрнига бармоғини босди...\nХайрлашаётганида Асад баланд овоз билан гумбурлатиб:\n— Бу йил пахта ҳар йилгидан мўл бўлади! — деди.\nЎтирганлар унинг гапини жилмайиб эшитишди-да:\n— Яхши, яхши ўртоқ ҳосилот, яшанг! — дейишди.\nТамом — бўлган гап шу. Сўнг у қишлоққа етганича хўп ўй сурди: “Кимсан — ҳосилотман, уруғ-аймоғимни суриштиришади-да! Қудрат — ёлғизгина иним, саёқ юрмасин, акасидек эл-юртга нафи тегсин, дейишади-да! Хўжаликда ким кўп — одам кўп, улар билан бировнинг иши йўқ, борсанми-йўқсанми, деб ҳеч ким сўрамайди...”\nАсад шаҳарга бориб қайтган куннинг эртасига онаси Ҳожар биби ғалати тушлар кўриб тилидан Қудрат тушмади. У ҳар кеча қизи Маликани қийин-қистовга олиб, кенжатойига хатлар ёздирди... Кўп ўтмай Асаднинг шаҳарга боргани изсиз кетмади — сир ошкор бўлди: ҳосилотнинг укаси “халқ душмани” экан...\nЎша кун-тун қиёматгача Асаднинг ёдидан чиқмайди. Дарвозаси ёнидаги якка михда гижинглаб турадиган оти ўз-ўзидан йўқолди. Йўқса, ҳосилотнинг оти, деб ёнига одам тугул, ит ҳам йўлолмасди. Асаднинг оғзи боғланди, тили калимага келмади — отни ким олди, деб бировдан сўрамади, оғиз очмади. Қамчинни этиги соғисига суқиб, кўчага чиқди-ю, ярим йўлдан қайтди: Асадга кўзи тушган қўни-қўшни, таниш-билиш — ҳамма ёвдан қочгандек ўзини панага тортиб, танимаганга олди. Ўзига яқин олиб юргани — узоқдан қорасини кўрса, қўли кўксидан тушмайдиган миробга дуч келганида у: “Йўлдан қоч, отим ҳуркади” деб, отини йўрттириб кетди.\nАсад шундан кейин ўзини йўл чеккасига олди, шундоқ, ёнгинасида гулга кирган ғўзаларга қараб ўй сурди, эгилиб бир туп ғўзанинг гулини санади — ҳисобдан адашди, қайта санаётганида ортидан овоз эшитилди: “Тегма, давлатнинг ғўзасига! Белинг оғримаганда — ичинг ачимайди, унсур!..” — Асад бурилиб ортига қараган эди, бригадирни кўрди. Мулзам бўлиб ўрнидан турди, гапиролмади, худди тилини ютгандек бақрайиб қараб қолди.\nБригадир шашт билан яқинлашиб, Асаднинг этиги соғисига суқилган қамчинни тортиб олди. Сўнг сувсираб тўкилган ғўза гулларини сиқимига йиғди-да, Асаднинг кўзи остига тутди:\n— Бу нима, нега тўкдинг?!.\nАсад соқов одамдек довдираб елка қисди. Бригадир қамчин дастаси билан йўлни кўрсатди. Асаднинг боши айланиб, кўзи тинди. Депсиниб йўлга чиқар экан, бригадирнинг “Халқ”, “Унсур”, “Пахта”, “Душман” деган сўзлари бошидан дўлдек ёғилди...\nҚадди букилиб зўрға ўзини уйга олди, дарвозага занжир солди. Онаси, хотини, болалари уйда-ю, лекин, барибир, ҳовли сув қуйгандек жимжит. Ана, эшик ёнида синглиси Маликанинг кетмони кўринди: сезди — уни даладан ҳайдаб юборишган...\nКўчанинг даҳшати уйга қамалди. У шомгача меҳмонхонадан ташқарига чиқмади. Қуёш ботмай эшик очилди. Унинг хаёллари тўзиди: “Мени олиб кетгани келишган”, деб қўрқиб жойидан турди. Йўқ, онаси экан, остонада Қудратнинг суратини кўксига босганича Ҳожар биби турар, турқидан уйга кириш нияти йўқ.\nОна-бола бир-бирига қараб турди, биринчи бўлиб, Асад кўзини олиб қочди, бош эгди.\n— Баракалла, — деди онаси шикаста овозда. — Баракалла! Ининг Қудрат душман эканми, сен шунга ишондингми? — Она ўғлининг қоғоздаги аксига бир қараб, суратни қайта кўксига босди. — Йўқ, мен ишонмайман, ишонмайман, менинг ўғлим душман эмас, шоир...\nАсад шундоқ рўпарасида — остонада онасини кўриб турар, нечундир сўзлари аранг қулоғига кирар, гўё кампир жуда олисдан туриб гапирар, овозини элас-элас илғар эди. Бир маҳал у бошини кўтарди, онаси йўқ — аллақачон кетган. Асад яна хаёл, қўрқув, мутелиги билан ёлғиз қолди...\nКўчада одам оёғи тийилганда раиснинг чопари эшик қоқди. Дарвозани хотини очди...\nЙўқлов қисқа бўлди, кутилмаганда у раиснинг хонасидан тоғдек юпанч туйиб, кўзи ёшланиб чиқди. Бошига қора кун тушганида битта бўлса-да, мададкор топилди...\n“Уй-жойни ер ютмайди. Қизилга* кетасан, биров сўраса — бола-чақа билан чўлга сургун қилдим, дейман...” — раиснинг гапи то уйига етгунича, кейинчалик ҳам Асадга қанот бўлди. Шу кеч тоғдек суянч бўлган раиснинг сўзларини онасининг қулоғига шивирлаб айтди, ҳовлиқиб хотин, бола-чақасини кўчишга чорлади. Кўчада арава тайёр турар эди.\nОна йўл тадоригига тушган ўғли, келини, қизи Маликани кузатиб, уй бурчига жимгина ўтирди.\nБир сидра кўч-кўронни аравага юклашди. Вақт ўтиб борар, арава йўлга шай, ҳамон Ҳожар биби жойидан қўзғалмай сукут сақлаб турар эди. Асад остона ҳатлаб онаси турган уйга кирмади, тўғриси, киришга юраги бетламади. Очиқ дераза ёнига келиб, ўнғайсизланиб томоқ қирди — йўталди. Шунда:\n— Йўл олинглар, мен рози, — деди онаси. Асад шуни кутиб тургандек кўчага отилди. Арава қўзғалганида Малика ўзини пастга отди, қочиб уйга кириб кетди.\nАсад аравани тўхтатмади. Ортига қарамади. Ҳовлидан онаси билан синглисининг дод солиб йиғлагани эшитилди...\nЎшанда... Малика ўзини аравадан ташлаб, қочиб ҳовлига кирганида онаси ўқловга таяниб супага чиқди. Маликани кўриб, ўқловни улоқтирди, қучоқ очиб қизини бағрига босди, суянди. Ҳувиллаган ҳовлида онаю қиз узоқ йиғлашди.\nШу кеч ҳеч ким бу ҳовлидан хабар олмади, бунда бир тирик зоғ бор-йўқлигини унутишди...\nҲожар биби ўғли Қудратнинг доғида куйиб-куйиб кўз юмди.\nМалика қариқиз бўлди, чўкди...\nОмончилик йиллар келди. Асаднинг ғами ариди, унга кун боқди: оддий чўпонликдан бош чўпон, сўнгроқ фермага мудир бўлди. Гап-сўз, қўрқув, хавотир ортда қолди — унутилди. Энди у илгариги бир пайтлар “душманнинг акаси” деб Қизилқумга қочирилган ва узоқ йиллар елка сиқиб, бош кўтармай юрган Асад эмас — Асад ферма, қўш мукофотлару ёрлиқлар эгаси. Хуллас, у Қизилни уйим деб билди, қўним топди, қадр топди. Хотин, бола-чақаси яна қишлоққа қайтди, тўнғич ўғлини қабатига олди — одам қилди. Кенжаси уйда онасининг ёнида, чўл билан қишлоқни боғлаб турган чопар, чаққон йигит...\n...Онаси қазо қилганида “борсамми-бормасамми”, деб бир кеча-кундуз ўйлади... Овозсиз, йиғисиз кириб борганида, жасадни уйда бир оқшом сақлаб, Асад келмагач, кўмишибди.\nОнасининг қирқи ўтиб, кунлари аввал бошдагидек маромига тушди. Ҳаммаси босилган издек ортда қолди. Умр сув янглиғ оқди. Асад ўша-ўша... Бир оқшом у ўз ташвишларини ўйлаб ёстиққа бош қўйган эди, кўзи илинар-илинмас чўчиб уйғонди. Онаси қазосидан кўп йиллар ўтиб, шу оқшом илк дафъа тушига кирган, қўрққан эди. Тириклигида мулойим, озорсиз онаси бехос тушига кирди-ю, Асаднинг ороми бузилди. Шу тундан бошлаб онаси ҳар кеча Асад билан қасдма-қасд: кемтик тишлари орасида бир варақ қоғоз, икки қўли Асаднинг ёқасида. “Қани менинг Қудратим, Қудрат, Қудрат қани?!” — деб силтайди, оғзидан қоғоз тушмайди. Асад бўғилади, жон талвасасида онасининг кўзларига ёлвориб жавдирайди. Бехос кампирнинг қорачиғи оппоқ тошга айланади, сўнг тош каттариб кўз соққасини қоплайди, бўртиб чиқади... Асад кўзлар ўрнида тош кўрган маҳал қўллар ёқасини бўшатади, онаси йироқлашиб, қаршисида укаси Қудрат пайдо бўлади. У ҳамон илгаригидай — бўз йигит, катта-катта кўзлари учқун сочиб, ёниб турарди. Икки кафтида онасининг кўзлари: “Акажон, — деб у қўлини Асад томон чўзади. — Мана, онамнинг кўзлари, олинг, мен буларни ўзим билан олиб кетган эдим...”\nҲар кун-тун — ўнгу тушида шу воқеа такрор. Буткул ҳаловатини йўқотди у. Ҳаётини Қизилқумсиз тасаввур этолмаган Асадни бир кечада чўл олис-олисларга улоқтирди, бағридан қувди. У ўзини саҳрога бегона: чўпонликка ёт сезди... Ҳалигача шукр, дейди. Ўшанда у босинқираб уйғонганида (овозидан ўғли ҳам чўчиб уйғонган эди) тўнғичини отиб қўйишига оз қолган. Ким билсин, қаршисида шарпадек чўнқайган ўғли кўзига Қудрат бўлиб кўриндими, ҳарқалай “шарпа” қаддини кўтармай ўзини Асаднинг оёғига ташлади, милтиқни қўлидан олди... Асад ўзига келгач, сув сўради, ўғли сопол косада сув тутди.\nШу кеча у ўғлини ёнидан жилдирмай, қўлидан ушлаб, тонг оттирди.\nТуши ҳақида ҳеч кимга оғиз очмади...\nПешинда ўтовнинг бари анжомларини чиқариб, шамоллатди. Хаёлини бир зум бўлсин, кўрган туши тарк этмади...\nКунни бир амаллаб чўпон-чўлиқнинг юмушига аралашиб ўтказар, қуёш ботиши олдидан юрагига ваҳм тушиб, онаси, Қудрат таъқиб этаётгандек, кенг саҳро торайиб, ўзини қўйишга жой тополмай сиқила бошлар, назарида Қизилқум — оёқ босган ер, ўтов, анжомлар уни ютиб юборишга шай турар: “Кетаман, кетаман!” деб шивирлар, қаёққа кетишини билмас эди.\nҲафта ўтмай қишлоққа кетди ҳам. Ранги синиқиб, бир ҳолга тушиб қолган эрини кўриб, аввалига хотини қўрқди. Асад сир бой бермагач, бевақт ташрифни “чарчаган”га йўйган аёли эрига парвона бўлди, оромига қўйди...\nУ очиқ деразадан ҳовлига тикилиб туриб, бир пайтлар онаси яшаган кўҳна уйга кўзи тушиб, юрагини қайта ваҳм босди. Бу уйда ҳеч ким яшамас, синглиси Малика қиз жиянлари билан алоҳида уйда яшар, Асаднинг янги тикланган иморати етти пуштига етиб ортарди.\nАсад деразани ёпиб, хаёлини бошқа нарсаларга чалғитмоқчи бўлса-да, барибир, кўҳна уйдан онасини етаклаб Қудрат чиқиб келаётгандек бўлаверди. Ҳовлиқиб хотинини чақирди.\nАёли ёнига келганида унга тайинли бир гап айтолмади, “қўрқяпман” дейишга уялди. Роҳатой тепасида жим туравергач: “Ўтир, зерикаяпман”, деди. Хотини жилмайиб чиқиб кетди. Уни ортидан кузатиб туриб, беихтиёр уй ҳақида ўйлади. Бир хона ва даҳлиздан иборат пастак томни шу кунгача бузмаганига ҳайрон бўлди. Ниҳоят, шу кунгача тортган азобларига чора топгандек, шошиб, оёғига этигини суқди. Кўчадан икки-уч бекорсозни топиб келиб, боягина юрагига имконсиз қўрқув ва ғашлик солган ёдгорлик уйни бузишга буйруқ берди...\nАсад учун икки дунё — чўлу қишлоқ бирдек дўзахга айланди. Кўп ўтмай уйқусизлик касалига мубтало бўлди.\nЎтовдан бир чақирим нарида кўп тала-тўп жанг кўрган ҳозирда хароба тепаликдан иборат “Ҳазор нур” қўрғони бор эди. Илгарилари Асад қачонки, ҳориб, асаби бузилса, кўҳна, қўрғон пойига келиб, соатлаб сукутга толиб ўтирар, тиниқиб, кучига-куч қўшилиб қайтар эди. У таскин ва ором истаб яна қадим “Ҳазор нур”га қатнади. Уни анчадан бери кузатиб, индамай юрган кекса чўпон шундай маслаҳат солди: “Иним, Асадбой, ороминг бузилган. Пиримиз Чўпонотани ёдлаб, ўтган шаҳидлар руҳига қон чиқазинг, шояд енгил тортсангиз...” У сукут сақлаб, чолнинг сўзларини эшитди-ю, бир сўз демади. Ичида: “Кошки эди шундай бўлса, — деб суюнди. — Битта эмас, ўнта қўй сўярдим... Майли, шаҳидлар ёди учун бир жонлиқ сўйганим бўлсин...”.\nШундай кунларнинг бирида фермага ёнилғи ташувчи ҳамқишлоғи Асадга хушхабар келтирди. У қўйин чўнтагидан букланган газета чиқариб:\n— Буни қаранг, ферма бобо, — деб Асадга узатди. Газетада Қудратнинг суратию шеърлари босилган эди. Бу, Асад учун янгилик эмас, укасини аллақачон оқлашган, шундай бўлса-да, Қудрат акаси учун яқин ўтмиш ортида нимаси биландир ноаниқ, ҳамон сирли, бир қадар хавотирли туйилар, ака-ука ўртасидаги олис масофа — девор бузиб ташланмаган эди. “Нималар бўлаяпти ўзи, — у истар-истамай газетага қўл чўзди, — нега отишди-ю нега оқлашди? Тушимда ҳам, ўнгимда ҳам Қудрат, Қудрат! Гуноҳим нима менинг?!”.\nАсад газетани ҳайдовчига қайтарди:\nУмрида шеър ўқимаган ҳамқишлоқ Қудратнинг сўзларини тутила-тутила акасига етказди:\n— Оғам, мен сенга инонмайман,\nСен мендан тондинг!\nСинглим, мен сенга инонмайман,\nСевгим, мен сенга инонмайман,\n— Бас, ўқима! — Асад газетани юлқаб олганича кўксига босди, бархан томон югуриб кетди. Тепаликка етар-етмас ўзини ташлади, пешонасини қумга босиб ўкради. Назаримда овозида бутун чўл, еру кўкни тутди-ю ва шундай акс садо берди:\n— Душман, душман, душман!\nҚирқимнинг* якуни учун ғолиб фермани мукофотлагани келган раҳбарлар зиёфат устида Қудратдан гап очишди. Бириси: “Сиз, Асадбой шунчаки одам эмас, катта кишисиз! — деди. — Сўзингиз тошни ёради, нишонларни тақиб бир шаҳарга боринг-да, Қудратни суриштиринг, айби нима унинг? Ахир йигирма уч ёшида... ақл бовар қилмайди-я, увол кетди...”\nАсад кутилмаган таклифдан гангиб қолди. Сўнг обдон ўйлаб “Майли, суриштирсам-суриштирай, мендан нима кетди, зора шаҳар баҳона сал тинчисам...” — деган тўхтамга келди.\nСўнгги таскинга суяниб шаҳарга йўл олди.\nОшнаси тўғри айтган экан, уни куттиришмади — йўқлаб борган эшигига сўзи ўтди. Ҳашам меҳмонхонадан жой олиб, бир ҳафта кутди. Сўнг уни чақириб, илтимосига биноан укасининг айбномаси билан таништиришди. Дастлаб, қўлига, ўша — тушларига кириб чиққан, то ҳануз тинчини бузган қоғозга монанд бир варақ тутқазишди. У “ўқиёлмайман” дегач, ярим саҳифага етар-етмас айбномани ўқиб эшиттиришди.\nАйбномада шундай ёзилган эди: “Мен — ким Асад Комил ўғли, иним Қудрат Комил ўғли ҳақида тубандагиларни маълум қиламан. Иним Қудрат меҳнатга бўйин товламай, хўжаликни менсимай сабоқни ихтиёр этди. Меҳнаткаш оммани йўлдан оздирувчи, Шўро ҳукуматини камситувчи ашъорлар битиб, кунни тун деб ўйлайдир... Гарчи, Қудрат туғишганим бўлса-да, унинг унсурларча босган қадамидан чўчийдирман, зеро бу иллат бошқаларга юқмасун деб:\nАсад Комил ўғли. Имзо ўрнида бармоқ босдим. Котиб: терговчи Қуттиев”.\nАйбнома ўқиб эшиттирилгач, у қулоқларига ишонмай турди. Айбномани иккинчи бор ўқиб эшиттиришди, Асад кўзларини юмди, сўнг бу ёғи нима бўлганини эслолмайди...\nКўзини очса, ўзининг ўтовида — Қизилқумда ётибди. Ёнида ҳеч ким йўқ, у ҳамишаги ўрнида — пастак ёғоч каравотида ечинмай чўзилган, эгнида шаҳарга кийиб борган кастюм-шим, кўкраги тўла нишон...\nЎрнидан туриб сув тўлдирилган темир охурлар ёнига келди ва костюмини ечди, сўнг баридан осилтириб қудуққа ташлади. Ўтовдан болта, пичоқ олди-да: “Ҳазор нур”га қон чиқазаман”, деб кўнглига туккани қора қўчқорни орқа оёғидан тутиб, қўрадан судраб чиқди. Йиқитди. Уч оёғини чилвир билан боғлаб, бўғзига пичоқ тортди. Қон отилар-отилмас оғзини босди — қон шимирди. Сўнг оғзи, иягидан қон оқиб, ярми қумга кўмилган кунда ёнига келди. Чўкка тушиб кундани қучоқлади, пешонасини босди:\n— Иним, Қудратжон! — деб силкинди. — Сени сотган қўлим сотқин, оғзим қон! Сени сотган ерим сотқин, бағрим қон!\nНиҳоят, у бошини кўтарди, қаддини ростлади, тишларини зич сиқиб айбномага бармоқ босган ўнг қўл панжаларини кундага қўйди. Чопти. Йиқилди...\nТушдан сўнг Асад сал ўзига келгандай бўлди. Ранг-рўйи тиниқиб, кўзлари равшан тортди. Ёнидагиларга хотиржам боқди. Бир пиёла сут ичди, сўнг тўнғич ўғли билан ёлғиз қолдиришларини сўради.\nЯқинлари чиқиб кетгач, ўғлининг қулоғига нимадир деб пичирлади, ўғли бош эгди...\nАсадни қўлтиғидан суяб ташқарига олиб чиқишганида Роҳатойнинг бошига офтоб чиққандай суюнди. Уч кеча-кундуз эри билан тортган азобига рози бўлди.\nЭри кундага яқин жойга курси қўйишларини сўради. Курсига жойлашиб ўтиргач, биродарларига: “холи қолдиринглар мени”, деди. Елкасига тўн ёпиб, ёлғиз қолдиришди. Асад чуқур тин олиб, теваракка разм солди: кўз илғайдиган масофада ҳеч ким йўқ. Сокин. Уфққа туташган илон изи йўллар...\nУ кундага қарама-қарши ўтирибди. Яқин-яқин йилларгача шу йўлларни ҳадик, хавотир, қўрқув билан кузатган ва ҳар лаҳза қўлларига кишан солиб олиб кетишларини кутган...\nПанжадан юқорилатиб чопилган, рўмол билан танғилган ўнг қўлига бир қаради-ю, жирканиб бошини чап ёнбошига осилтирди. Кўзи бир қўра қўйга тушди. Ютиниб туфлади. “Қудратдан, онамдан тониб, бекиниб топганим шу — бир қўра қўй!” — у алам билан кўзларини юмди.\nСал ўтмай мараган овоз эшитилди. Асад: “Ҳозир, ҳозир, — дея шивирлаб ўрнидан турди, — ҳозир, мени есанг... тўясан. Ҳозир”.\nУ қаёққа юришини билмай бирпас гарангсиб турди, бехос ҳаммасини унутгиси, дод солиб қичқиргиси келди. Шу тобда кимдир кучли қўллари билан Асаднинг пешонасига мушт солса-ю, сўнгра... у ҳаммасини унутса...\nАсад икки-уч қадам олдинга юрди-да пешонасини кундага урди... қулаб тушди...\nМарҳумни қишлоққа олиб кетиш узоққа чўзилди. Ўтовдан Асаднинг беваси билан ўғлининг тортишгани эшитилди:\n— Вой, шўри-им, отанг беватан, бемазор — келгиндими, суяги чўлу биёбонда қолиб кетса?\n— Отамнинг васиятини бузмайман...


Туркия президенти давлат ташрифи билан Ўзбекистонга келди.\nӮзбекистон Марказий банки: 1-чорак якунлари бўйича ЯИМ ўсиши 5,1 фоизни ташкил қилди\nӮзбекистон ва Жанубий Корея муносабатлари кун сайин ривожланмоқда\nИроқ суди ўзбекистонлик аёлни умрбод қамоққа ҳукм қилди\nӮтган ҳафта давомида Туркия президенти Ражаб Тойиб Эрдўған Ўзбекистонга давлат ташрифи билан келди\nТуркия президентининг Тошкентга парвоз олдидан айтган сўзларига кўра, у 1 май куни кўҳна Бухорога бориб, Буюк Ипак йўли ўтган қадимий шаҳарни зиёрат қилишни ҳам олдиндан режалаштирган..\n"Бухорога ташриф катта аҳамиятга эга. Туркия Ўзбекистонда Имом Ал-Бухорий номидаги Халқаро илмий-тадқиқот маркази ва Имом Мотурудий номидаги ислом тадқиқотлари марказини ишга туширишни режалаштирмоқда. Бу масалани ўзбек ҳамкасбим билан муҳокама қилганмиз ва тегишли келишувга эришганмиз. Ташриф давомида барча масалалар ишлаб чиқилади. Айнан шунинг учун ҳам Ўзбекистонга катта делегация йўл олмоқда", - деган президент.\nКўксаройда ўтган самарали музокаралар якунида икки томонлама ҳужжатларни имзолаш маросими бўлди.\nПрезидент Шавкат Мирзиёев ва президент Ражаб Тоййиб Эрдўған Ўзбекистон билан Туркия ўртасидаги стратегик ҳамкорликни янги босқичга кўтаришга қаратилган Қўшма баёнотни имзоладилар.\nЎзбекистон президенти Шавкат Мирзиёев 4 май куни Қозоғистон президенти Нурсултон Назарбоев билан телефон орқали мулоқот қилди, деб хабар берди президент матбуот-хизмати.\n"Суҳбатда Марказий Осиё мамлакатлари ўртасида яхши қўшнилик муносабатларини ривожлантириш масаласига алоҳида эътибор қаратилди. Жорий йил март ойида Остонада бўлиб ўтган минтақа давлатлари раҳбарларининг биринчи саммити самарали натижалар бергани мамнуният билан қайд этилди", — дейилади хабарда.\nӮзбекистон Марказий банки: 2018 йилнинг биринчи чорагидаги пул-кредит сиёсатининг шарҳини эълон қилди.\nШарҳга кўра, Ўзбекистон ЯИМ биринчи чоракда 5,1 фоизга ўсди, иқтисодиётга киритилган инвестициялар ҳажми - 29,4 фоизга, саноат маҳсулотлари ишлаб чиқариш ҳажми - 11,8 фоизга. Йил бошидан бери фаолият юритаётган корхоналар ва ташкилотлар сони 3,8 фоизга ошди.\nТашқи савдо айланмаси 7,9 млрд долларни ташкил этди. Миллий валютадаги пул массаси эса 2017 йилнинг биринчи чорагидаги 5,7% билан таққослаганда 1,7%га ошди. Марказий банк ижобий тенденциялар орасида истеъмол нархлари ўсиш суръатининг пасайганига ҳам эътибор қаратди.\nБу йил Ўзбекистон ва Россия ўртасидаги товар алмашиш ҳажмини 2017 йилдаги 5 миллиард доллардан 6 млрд долларга етказиш режалаштирилмоқда, деди Ўзбекистоннинг Россиядаги элчиси Баҳром Ашрафхонов "Халқ сўзи" газетасига берган интервьюсида.\n"2018 йилги режаларимизнинг барчаси президентимиз томонидан берилган топшириқлар, вазифалар ва кўрсатмаларга асосланган. Бу йил ўзаро савдо ҳажмини олти миллиард долларга етказиш ана шу вазифалар қаторидан ўрин олган", — деди Ашрафхонов.\nЭлчи 2018 йилдаги устувор вазифалардан бири ўзаро муносабатларда минтақавий ҳамкорликни кучайтириш эканлигини қайд этди. Россиянинг ўн ҳудудига Ўзбекистон вилоятлари вакилларининг ташрифларини ҳамда Россиянинг саккиз ҳудуди вакилларининг жавоб ташрифларини ташкил этиш режалаштирилган.\n"Шу билан бирга Ўзбекистондаги муқаддас қадамжоларга ташрифларни амалга оширишга бағишланган зиёрат туризмини ривожлантириш бўйича иш олиб бориш ва Татаристонда Ўзбекистон Республикаси кунларини ўтказиш кўзда тутилган", — деди элчи.\nӮзбекистон ва Жанубий Корея муносабатлари кун сайин ривожланмоқда. Бу ҳақда тошкентлик ҳамкоримиз Маҳмула Муҳаммадкарим қизи юборган икки хабарни биргаликда тинглаймиз.\nИроқ марказий суди турли мамлакатлардан келган саккиз аёлни ўзини Исломий Давлат деб атайдиган жангари ташкилотга аъзо деб топиб, бир умрлик қамоқ жазосига ҳукм қилди.\nУлар орасида бир Ўзбекистон фуқароси ҳам бор. Аёлнинг исми-шарифи маълум қилинмаган.\nПайшанба куни бўлиб ўтган суд жараёнини кузатган AFP журналистига кўра, Ироқ Олий ҳакамлар кенгаши вакили, судья Абдел Саттор Байракдар бу ҳақида кенгаш интернет саҳифасида ҳам хабар қилди.\n"Марказий жиноий суд турли мамлакатлардан келган саккиз нафар террорчини бир умрлик қамоқ жазосига ҳукм қилди. Уларнинг уч нафари Туркиядан, яна уч нафари Озарбайжондан, бири Ўзбекистон ва яна бири Суриядан", - деб айтган Байракдар.\nХабарларга кўра, апрель охирида Ироқ суди Россиялик 19 аёл, ҳамда Озарбайжон ва Тожикистондан келган 10 аёлни ИШИДга алоқадор дея бир умрлик қамоқ жазосига ҳукм қилганди.\nРоссия Ташқи ишлар вазирлигига кўра, Ироқ турмаларида Россия фуқаролигига эга 50-70 аёл жазо ўтамоқда.\nмай 06, 2018 12:14 Asia/Tashkent\nНетаняҳу фаластинликлар уй-манзилларини бузишни таъкидламоқда\nКашмир бозорларининг хилмахиллиги (фотожамланма)\nФарғонада гўдак ис газидан вафот этди\nКимки бир кӯнгли синиқнинг хотирин шод айлагай... (ВИДЕО)


Теглар: Теракт, Суд, Террор\nДобавлено: 21.04.2016, 14:41\n77 нафар одамни ўлдирганликда айбланган норвегиялик террорчи Андерс Брейвик қамоқхонадаги шаротдан норози бўлиб, Осло судига мурожаат қилди, деб хабар берди “Еeuronews” нашри.\nУ беш йилдан бери камерада ёлғиз сақланаётганидан, бошқа маҳбусларнинг фикрини бузмаслик, янги терактларни амалга ошириш ғоясини тарғиб қилишнинг олдини олиш мақсадида мулоқот қилиш тақиқланганлигидан норози бўлган. Суд унинг талабини қондириб, ҳақиқаттан ҳам Андерс Брейвикни бундай шароитда сақлашни инсон ҳуқуқларини поймол қилиш деб ҳисоблади.\n“Биз суд ҳукмидан ҳайратга тушдик, судда даъвогарнинг талабидан норозилигимизни билдирдик ва бу ҳолатни асослаб бердик”, – деди ҳукумат вакили Мариус Эмберланд.\nАндерс Брейвикнинг адвокати Ойстен Сторвик шундай деди: “Мен бу ҳолатни изоҳлашни истамайман. Аммо даъвомизнинг қониқтирилмаган қисми бўйича яна судга мурожаат қиламиз”.\nЭнди Норвегия ҳукумати Брейвикка кўрсатилган юридик хизмат учун 330 минг крон тўлайди.\n“Норвегияда ким бўлишидан қатъи назар, ҳар бир шахс ўзининг ҳақ-ҳуқуқини талаб қилишга ҳақли, ҳукм чиқариш эса судга ҳавола. Ҳукумат вакиллари ва қамоқхона раҳбариятининг вазифаси эса суд ҳукмини бажаришдир”, – деб фикр билдирди Норвегия бош вазири Эрна Солберг.\nИТИНИ ОЧЛИККА МАҲКУМ ҚИЛГАН БРИТАНИЯЛИК ЭРКАК ҚАМОҚҚА ОЛИНДИ


Ўзбекистонда коронавирусга чалиниш “пик”ка чиқдими? | Qalampir.uz\nБу қизиқ\t04 Июль 17:15 31938\nКеча, 3 июль куни Ўзбекистонда коронавирус инфекцияси билан боғлиқ 318 та янги ҳолат қайд этилди ва рекорд янгиланди. Умуман олганда охирги ҳафтада касалланиш ҳолатлари кунига 250 тадан кам бўлаётгани йўқ эди. Хўш, Ўзбекистонда коронавирус билан хасталаниш энг юқори даражага чиқди, деб айтиш мумкинми? QALAMPIR.UZ ушбу савол билан Вирусология илмий-текшириш институти директори, профессор Эркин Мусабоевга юзланди.\n“Ҳозирдан бирор нарса дейиш қийин. Аслида карантин ҳамон амалда, лекин фақат ижтимоий масофа сақлаш – бу карантин эмас. Биз ижтимоий масофа бўйича тадбирларни давом эттираётганимизда – уч ҳафта давомида, яъни карантин юмшаганда натижалар кунига 250-300 бўлса, ана шунда Ўзбекистонда коронавирусга чалиниш "пик"ка чиқди, деб айта оламиз. Мана, охирги ҳафта касалланиш кунига 250-270 атрофида бўлди. Яна икки ҳафта кутишимиз керак. Агар рақамлар ўзгармаса, ана шунда пик, десак бўлади”, дейди профессор.\nЎзбекистонда сўнгги 10 кунда касалланиш ҳолатлари кўпайиб бормоқда. Бу эса ўз-ўзидан карантин чораларининг енгиллаштирилиши, одамлар тартибларга қатъий амал қилмаётгани билан боғлиқ. Айтайлик, кўпчилик ижтимоий масофани унутмоқда. Тўй-ҳашам, оилавий тадбирларда ниқоб тақилмаяпти. Қўл бериб сўрашиш, қучоқлашиш каби одатлар яна қайтган. Эркин Мусабоев булар ҳақида гапираркан, яна карантиннинг кучайтирилиши касалланишнинг вақтинча камайишга олиб келишини айтади. Унинг қайд этишича, рақамларнинг ўсиши одамлар шахсий кун тартибида ўрнатилган қоидаларга қанчалик риоя қилишига боғлиқ.\n“Карантин чораларини яна кучайтирсак, яна касалланиш ҳолатлари кунига 40-50 тага тушади. Лекин, бу вақтинча. Карантиндан чиққач, яна касалланиш кўпаяди”, дейди Мусабоев.\nКоронавирус юқтириб олиб, ўзингиз ва оила аъзоларингиз ҳаётини хавф остига қўйманг. Қуйидаги уч қоидага муттасил амал қилинг:\n• Ниқоб тақишни унутманг.\n• Озодаликка риоя қилинг.\n• Ижтимоий масофа сақланг.\n27 Октябрь 09:58 32599\n28 Октябрь 10:06 32469\n29 Октябрь 11:20 31432\n28 Октябрь 10:41 27579


ЗЎРАЙИБ БОРУВЧИ СУПРАНУКЛЕАР ФАЛАЖЛИК » Тиббий психология – Расмий сайт\nЯнгиликлар » Энциклопедия » ЗЎРАЙИБ БОРУВЧИ СУПРАНУКЛЕАР ФАЛАЖЛИК\nЗўрайиб борувчи супрануклеар фалажлик (Стил-Ричардсон-Олшевский синдроми) – нигоҳнинг вертикал фалажи, мускуллар ригидлиги, гипокинезия, дистоник гиперкинезлар ва деменция билан кечувчи зўрайиб борувчи дегенератив касаллик. 1964 йили J.C. Steele, J.C. Richardson, J. Olszewski томонидан ёзилган. Бошланиш даври 45-70 ёшларга тўғри келади ва, асосан, эркакларда учрайди. Болалик ва ўсмирлик даврида кузатилмайди. Умуман олганда, бу касаллик жуда кам учрайди. Уни биринчи бор ўрганган олимлар ҳам бир нечта беморни кузатишган, холос.\nЭтиопатогенези ва патоморфологияси. Этиопатогенези яхши ўрганилмаган. Офтальмоплегия ривожланиши пўстлоқ ва мия устунидаги нигоҳ марказлари орасидаги йўлларнинг дегенерацияси билан тушунтирилади. Экстрапирамидал ядролар, хусусан оқ шар, думли ядро, путамен, субталамик ядро, қора модда ва қизил ядро дегенерацияга учрайди. Бу ўзгаришлар юқори икки тепалик, кўзни ҳаракатлантирувчи нервлар ядролари, миячанинг тишсимон ядроси ва Пуркинье ҳужайраларида ҳам кузатилади. Миячанинг юқори оёқчасидан ўтувчи йўллар дегенерацияга учрайди. Тарқоқ дегенерациялар сабабли бош миянинг турли тузилмаларида нейрофибрилляр доначалар пайдо бўлади. Дофаминергик ва холинергик системаларда чуқур биокимёвий бузилишлар юзага келади.\nКлиникаси. Касаллик дастлаб худди паркинсонизмга ўхшаб бошланади, яъни акинетик-ригид синдром ривожланади. Шу боис уни ХХ асрнинг 60-йилларигача паркинсонизмнинг атипик тури деб ҳисоблашган. Дастлаб секин-аста мускуллар ригидлиги, брадикинезия ва гипокинезия аломатлари пайдо бўлади. Бунинг натижасида бемор тўғри юра олмайдиган бўлиб қолади. Беморнинг қадам ташлашида мияча атаксияси аломатларини ҳам, паркинсонизм аломатларини ҳам кўриш мумкин. Маълумки, мияча атаксиясида бемор катта қадамлар ташлаб ён томонларга оғиб юради ва мускуллар тонуси пасайиб кетади. Паркинсонизмда эса мускуллар ригидлиги сабабли бемор кичик қадамлар билан юради. Супрануклеар фалажликда эса бемор мияча патологиясидаги каби катта қадамлар ташлаб юради ва шу билан бирга, паркинсонизмдаги каби қўл-оёқларда мускуллар ригидлиги кузатилади. Мана шу ҳолат тана мувозанатини тўғри ушлашга имкон бермайди ва бемор юрганда тез-тез йиқилиб тушади. Супрануклеар фалажликда бемор, асосан орқага, паркинсонизмда эса олдинга йиқилади. Катта қадамлар ташлаб юрган бемор худди оёқ-қўллари яхши букилмайдиган роботга ўхшайди. У ён томонга бурилмоқчи бўлса, роботга ўхшаб бутун гавдаси билан бурилади.\nБеморда паркинсонизмга хос бошқа белгилар ҳам аниқланади, яъни гипомимия, нутқ акинезияси, микрография ва ҳ.к. Лекин паркинсонизмда учрайдиган тинч ҳолатдаги тремор супрануклеар фалажлик учун хос эмас.\nКасалликнинг дастлабки босқичидаёқ психоэмоционал бузилишлар вужудга келади. Беморни ҳеч нарса қизиқтирмай қўяди, оила ёки ишдаги ўйин-кулгили вазиятларга, бола-чақаси ва умр йўлдошига эътиборсиз бўлиб қолади. Ҳатто энг яқин оила аъзолари касалликларига ҳам беэътибор бўлади. Беморда ўзига бўлган танқидий муносабат пасаяди, у тозаликка риоя қилмайди, унга танбеҳ берса асоссиз кулади ёки бақириб уришиб беради. Кейинчалик беморнинг хотираси пасая бошлайди, фикрлаш қобилияти тораяди, ақлий фаолликни талаб қилувчи ишларга нўноқ бўлиб қолади, яъни деменция ривожланади. Параллел тарзда регулятор апраксия ривожланади: бемор қўл билан бажариладиган ишларни қила олмайдиган бўлиб қолади. Чунки пешона бўлагида барча руҳий фаолиятни назорат қилувчи ва бошқарувчи учинчи функционал блок жойлашган. Унинг фаолияти бузилса, инсоннинг мақсадга йўналтирилган барча ҳаракатлари издан чиқади ва "пешона психикаси" деб аталмиш синдром ривожланади. Уларда зўраки кулиш ва йиғлаш ҳам юзага келади. Пешона атрофияси оқибатида координация бузилиб, атаксия ривожланади. Бу симптомлар пайдо бўлишига асосий сабаб – пешона пўстлоғи атрофияси ва унинг стриопаллидар система билан алоқаларининг узилишидир. Баъзида эпилептик хуружлар рўй беради.\nСупрануклеар фалажлик учун энг хос бўлган белги – бу нигоҳнинг вертикал фалажи бўлиб, бунда иккала кўз пастга қараб қолади. Аммо бу симптом кейинроқ, яъни бир неча ойлардан сўнг пайдо бўлади. Птоз кузатилмайди. Кўзнинг пастга вертикал фалажи секин-аста ривожланади, иккала кўзни ҳам тепага буриш чегараланади ва кейинчалик умуман имкони бўлмайди. Иккала кўз пастга қараб қотиб қолади, кўзларни ён томонларга буриш чегараланади. Бемор ён томонларга қарамоқчи бўлса, кўзлари билан эмас, балки ўша томонга бошини буриб қарайди. У китоб ўқиётганида кўзларини ҳаракатлантириб эмас, балки бошини буриб ўқийди, ҳаракатсиз объектга нигоҳини қадаса, унга тикилиб қараб қолади.\nДистоник гиперкинезлар, асосан блефароспазм билан намоён бўлади. Блефароспазм билан биргаликда энса мушаклари ригидлиги сабабли бошнинг орқага қайрилиб қолиши кузатилади. Бу ҳолат ретроколлис деб аталади. Блефароспазм ва ретроколлис супрануклеар фалажлик учун хос бўлса-да, улар ҳар доим кузатилавермайди. Аксарият беморларда псевдобульбар фалажлик белгилари, яъни дизартрия, дисфагия ва дисфония ривожланади.\nТашхис. Супрануклеар фалажлик ташхиси касалликнинг 45 ёшдан сўнг бошланиши, нигоҳнинг вертикал фалажи, мускуллар ригидлиги, гипокинезия, псевдобульбар фалажлик, дистоник гиперкинезлар ва деменция белгиларининг бирин-кетин пайдо бўлиши, КТ ёки МРТ текширувларида пешона бўлаги, экстрапирамидал ядролар, мия устуни ва мияча атрофиясига асосланиб қўйилади. 1996 йили ушбу касаллик ташхисини қўйиш алгоритми ишлаб чиқилган (8.9-жадвал).\nЗўрайиб борувчи супрануклеар фалажлик ташхисини қўйиш алгоритми\n(NINDS-SPSP бўйича, 1996).\nА. Жуда хос белгилар\n1) 45 ёшдан сўнг бошланиши;\n2) нигоҳнинг вертикал фалажи (юқори ёки пастга);\n3) постурал нотурғунлик, касалликнинг дастлабки йиллари тез-тез йиқилиш;\n4) тўхтовсиз зўрайиб бориши.\nБ. Ташхисни инкор қилувчи белгилар\n1) анамнезида энцефалит ўтказганлиги;\n2) "бегона қўл-оёқлар" синдроми, мураккаб сезги бузилиши;\n3) дофаминергик терапия билан боғлиқ бўлмаган галлюцинация ва алаҳсирашлар;\n4) Алсхаймер типидаги деменция (кучли амнезия, афазия ва агнозия билан);\n5) эрта ривожланган ва кучли ифодаланган мияча симптомлари;\n6) эрта ривожланган ПВЕ (ортостатик гипотензия, импотенция, тос аъзолари дисфункцияси);\n7) паркинсонизм белгиларининг асимметрик тарзда намоён бўлиши;\n8) нейровизуализация текширувларида мия тўқималарида морфологик ўзгаришлар (базал ганглиялар ва мия устуни инфаркти, пешона бўлаги атрофияси);\n9) Уиплл касаллиги.\nВ. Ташхисни тасдиқловчи белгилар (буларнинг бўлиши шарт ҳам эмас)\n1) оёқ-қўлларнинг, асосан, проксимал қисмларида ривожланган симметрик акинезия ёки ригидлик;\n2) бўйиннинг орқага қайрилиб қийшайиб қолиши (ретроколлис);\n3) леводопа дорилари самарасиз эканлиги, яъни паркинсонизм белгилари йўқолмаслиги;\n4) дисфагия ва дизартриянинг эрта ривожланиши;\n5) нейропсихологик симптомлар, яъни апатия, абстракт фикрлаш бузилиши, нутқ фаоллиги сусайиши ва эхопраксиянинг эрта ривожланиши.\nҚиёсий ташхис. Авваламбор Паркинсон касаллиги ва турли экстрапирамидал дегенерациялар (мультисистем атрофия, кортикобазал дегенерация, Бинсвангер касаллиги) билан ўтказилади. Шунингдек, когнитив бузилишлар билан кечувчи бир қатор касалликлар, айниқса Алсхаймер ва Пик касалликлари билан ҳам қиёсий ташхис ўтказиш зарур.\nКечиши ва прогноз. Касаллик секин-аста зўрая боради, ремиссия кузатилмайди. Симптомлар бирин-кетин пайдо бўлади. Узоғи билан 3 йил ичида беморда яққол ифодаланган неврологик симптомлар шаклланади ва яна 3-5 йилдан сўнг оғир ногиронлик ривожланади. Касаллик бошланганидан 10 йил ўтиб-ўтмай бемор вафот этади.\nДаволаш. Самарали даволаш усуллари йўқ. Леводопа дорилари беморнинг аҳволини бироз енгиллаштириши мумкин. Бу дорилар таъсири остида паркинсонизм белгилари камаяди холос. Бироқ ўчоқли неврологик симптомлар ривожланаверади. Кейинчалик леводопа дорилари ҳам таъсир қилмай қўяди. Психоэмоционал ва когнитив бузилишларни бартараф этиш учун антидепрессантлар, валпроатлар ва церебрал метаболиклар тавсия этилади.\nҚўшилган: 11:58 / 17-04-2021 Ўқилди: 60\nЗЎРАЙИБ БОРУВЧИ МУЛЬТИФОКАЛ ЛЕЙКОЭИЦЕФАЛОПАТИЯ\n“ЗАМОНАВИЙ МАУГЛИ” СИНДРОМИ


631 Ўқиш режими + -\nПайғамбар алайҳиссалом саҳобалари билан умра ниятида Мадинадан Маккага қараб йўл олдилар.\nСафарчилар бир минг беш юз кишидан иборат эди. Буюк ҳаяжон билан кетаётган мусулмонлар Худайбия манзилида тўхташди.\nМаккадаги мушриклар уларни ҳеч қачон шаҳарга қўймасликларига амин бўлган мусулмонлар элчи жўнатишга қарор қилишди. Бир неча муваффақиятсиз уринишдан сўнг ҳазрат Усмон элчи сифатида юбориладиган бўлди. Вазият нозик эди. Элчиларни ҳақ ўлим кутаётганди. Ҳазрат Усмон юмшоқ табиатли бўлгани учун вазиятни бироз юмшата олар, деб умид қилишарди.\nОртга қайтиши гумон бўлгани учун ҳазрат Усмон рафиқаси билан видолашди. Саҳобалар қаттиқ хафа, ҳазрат Умму Кулсум дунёси қоронғу эди. Ҳеч кимга кўрсатмай, сассиз кўз ёш тўкарди аёл. Бу атрофдагиларни шунчалар таъсирлантирдики, Пайғамбаримиз алайҳиссалом энг яқин саҳобалари билан жанг байъатини қилиб, лашкарни жангга ҳозирлай бошлади. Шундай мураккаб онда омон қайтган ҳазрат Усмон барчани қувонтирди. Юриш ҳаракати ҳам тўхтади.\nУзоқ давом этган музокаралардан сўнг машҳур Худайбия битими тузилди. Битим шартлари жуда оғир эди, баъзи саҳобалар Пайғамбар алайҳиссалом ҳузурларига кириб чиқишди. Натижада мусулмонлар Маккага кира олмай қайтишга мажбур бўлишди. Аммо бу битим Аллоҳ томонидан «Фатҳи битим», яъни «Буюк ва қатъий фатҳ» дея тавсифлангач, муслимлар қайғуси қувончга айланди.\nҲазрати Зайнабнинг вафоти\nҲазрат Зайнаб розияллоҳу анҳо… Ислом тарихидаги ўрни асло тўлмайдиган муборак хоним… Гулнинг гулларидан бири… Уч гулга оналик қилган гул… Нубувват боғининг нодир гулларининг биринчиси… Абул Осснинг севимли Зайнаби… Бутун аёлларга ўрнак бўларли Пайғамбар алайҳиссаломнинг гули хасталанган эди…\nҲижратнинг саккизинчи йили… Ҳазрат Хадичанинг омонати, ҳазрат Пайғамбар соллаллоҳу алайҳи васалламнинг тўнғич қизи, Руқайя, Умму Кулсум, Фотималарнинг опачаси, Умоманинг онаси, Абул Осснинг севимли Зайнаби хасталаниб ётиб қолганди…\nИслом пайдо бўлганидан буён барча қийинчиликларни фидойилик билан қаршилаган ҳазрат Зайнаб ҳижрат асносида кўрган муомалалар натижасида тез-тез тоби қочадиган бўлиб қолганди. Аммо бу сафар аҳвол жуда жиддий эди. Буни аёл ҳам, эр ҳам яхши фаҳмларди. Ҳазрат Зайнаб ўзини унутиб, Абул Оссга ачинаётган эди. У ўзига шунчалар боғланиб қолганки, бир гап бўлса, кўтара олмаслиги аниқ. Шу боис бутун кучини жилмайишга, эрини ва қизини хафа қилмасликка сарфларди. Аммо бу икковининг кўз ўнгида шамдай эриб битаётганди ҳазрат Зайнаб.\nИстагини оғзидан чиқмасданоқ бажо келтиришга шай Абул Осс севимли Зайнаби ёнидан бир қадам ҳам жилмасди. Ҳазрат Умму Кулсум ва ҳазрат Фотима ҳам опаси қошида эди. Поччаларининг забун ҳоли уларни ҳам қайғуга солар, кўзларини ёшлатарди. Пайғамбар отаси, оналари, сингиллари, саҳобалар – барча-барчанинг уриниб, елиб югуришларига қарамай, ҳазрат Зайнаб тугаб борарди.\nСўнгги дамгача рафиқаси ёнида бўлган Абул Осс бирдан беҳуш йиқилди. Буни кўриб югуриб келганлар ҳазрат Зайнабнинг ҳам жони узилганини кўришди. Эркак бунга чидай олмай ҳушидан кетган эди. Абул Осснинг севимли Зайнаби вафот этганди…\nЮзига сув сепилгач, ўзига келган Абул Осс оқ газлама ўралган ётоққа қаради. «Севимли Зайнабим!» дея ингради. Икки кишининг кўмагида ташқарига чиқди. Унинг аянчли аҳволидан юраклари ачишган Пайғамбар алайҳиссалом, уч сингил, оналар ва саҳобалар ўз дардларини унутиб, Абул Оссни юпата бошлашди. Ҳатто Умома ҳам…\nАммо ҳеч бирининг гапи қулоғига кирмасди… Унинг Зайнаби энди йўқ… вафот этди… Энди ўттизга кирганди… Қизи Умома эса ўн тўрт-ўн бешда… Яккаю ёлғиз қизини қучиб, Абул Осс ўкириб юборди…\nҲазрат Савдо, ҳазрат Салама, ҳазрат Зайнабнинг энагаси ҳазрат Умму Айман ва ансора ҳазрат Умму Атийялар шошиб йўлга тушишди. Ҳазрат Зайнаб розияллоҳу анҳони ювиб кафанлаш учун…\nУларга Пайғамбар алайҳиссалом шундай буюргандилар: «Ювишни ўнг томондан ва таҳорат аъзоларидан бошланг. Сув билан тоқ – уч, беш, етти маротаба, агар лозим топсангиз, бундан ҳам кўп марта ювинглар. Охирги ювишда сувга кофул солинглар. Ювиб бўлгач, менга хабар қилинг».\nЮвғичлар ҳазрат Зайнабни поклашди. Сочларини учга ажратиб тарашди. Сўнг Пайғамбар алайҳиссаломга хабар қилишди. УЗот кўйлагини бериб: – Буни ич кийим қилинглар, – дедилар. Ҳазрат Зайнаб учун қазилган қабрга маҳзун боққан Пайғамбар соллаллоҳу алайҳи васаллам бироздан сўнг унинг ичига тушдилар. Ичида бироз туриб, қайғуси енгиллашиб чиқди. Бунинг боисини сўраган саҳобаларга шундай жавоб бердилар:\n– Зайнабнинг заифлиги ёдимга тушиб, буюк Аллоҳдан қабрни кенг ва салқин қилишини сўрадим. Аллоҳ илтижоимни қабул қилди. Севимли Зайнабини ўз қўллари билан қўйиш учун қабрга тушган Абул Осс оппоқ кафанга чулғанган рафиқасини кўргани ҳамон ҳоли ёмонлашди. Пайғамбар соллаллоҳу алайҳи васаллам уни қабрдан чиқариб олдилар.\nСевимли Зайнабининг ерга қўйилаётганини чуқур ғам, катта дард билан кузатиб турган Абул Осс яна йиқилиб қолди. Унинг ҳазрат Зайнабга бўлган муҳаббатини ҳамма жуда яхши билгани боис ўз ҳолига қўйишди. Жаноза намозини Пайғамбар алайҳиссалом ўзлари ўқидилар. Абул Осснинг севимли Зайнаби охират оламига равони бўлганди…\nПайғамбар алайҳиссалом ҳазрат Зайнаб қабри устида дуо қилдилар. У Пайғамбар алайҳиссалом қизи эди… У илк мусулмонлардан эди… У ҳар қадамни Ислом билан нурлантирган эди… У ҳар соҳада ўрнак эди… У гулнинг гулларидан эди… Абул Оссдай булбулнинг гули эди… У муҳожира эди…\nУнинг учун Пайғамбар алайҳиссалом қабрга тушдилар, унинг учун алоҳида дуо ўқидилар. Қабр азобидан муҳофаза этилиши учун шундай муслима ҳаққига қилинган дуо бизнинг ҳолимиз не кечажагини кўрсатади…\nАбул Осснинг севимлиси энди қабристон аҳлидан эди. Ўзидан олдин вафот этган ҳазрат Руқайя билан ёнма-ён эди. Абул Осс учун дийдор охиратга қолганди…\nҲижратнинг саккизинчи йили… Пайғамбар алайҳиссалом амрлари билан йиғилган Ислом лашкари ўн мингга етган, бутун Мадина Пайғамбар соллаллоҳу алайҳи васаллам сўзларига мунтазир эди. Сафар қилинади, аммо қаерга? Бир неча кишигина буни билар, қолганлари эса бехабар ҳолда Пайғамбар алайҳиссаломга итоат этишарди.\nЙўлга тушган қўшинга янги-янги мусулмонлар келиб қўшилишда давом этарди. Маккага етгунига қадар лашкар аниқ манзилни билмади. Шаҳарга етай деганда, Марруз-заҳрон деган жойга қароргоҳ қуришди. – Ҳар бирингиз алоҳида машъал ёқингиз. Ўн минг одамнинг ўн минг машъали кўкда порлаган юлдузлар каби эди…\nБу буюк фатҳда Пайғамбар алайҳиссалом қизларидан ҳазрат Умму Кулсум ва ҳазрат Фотималар ҳам иштирок этишганди. Ислом лашкаридан «Биз, албатта, келамиз» деганлари Маккага юмуқ кўз ва қалбларни Ислом нури билан очиш учун келганди. Аллоҳнинг Расули саҳобалари билан баравар Макка фатҳига чиққандилар. Зўрлик билан қувиб юборилган ватанларига қайтишаётганди улар…\nМуҳожирларни оғир кунда бағрига босган, уйининг тўрини, қалбининг қўрини берган ансорлар билан келишганди… Коинот сарвари «Ким Каъбага кирса, Абу Суфённинг уйига кирса, ўз уйида бўлиб, кўчага чиқмаса, омондир», дедилар. Шу тариқа қон тўкилишининг олди олинди.\nЮриш режаси тузиб олиниб, ҳар бир бўлимга алоҳида топшириқлар берилди. Қайси бўлим Маккага қаердан кириши, қандай ҳаракат қилиши белгилаб олинди. Биринчи бўлиб жанг бошламаслик, қаршилик кўрсатилгандагина ўқ узиш, қилич ишлатиш амри берилди. Аммо бир гуруҳ одамлар бор эдики, улар «ҳатто Каъба ёпинчиғи остига бекинган бўлсалар ҳам, ўлдирилиши лозим» эди.\nПайғамбар алайҳиссалом қўшинлари еру кўкни такбир билан ларзага келтирганча, Маккага тўрт томондан кирди. Байроқ Хожунга тикилиши керак эди.\nТақдирнинг ажиб ўйинини қарангки, бир вақтлар мушриклар муслимларга қарши иттифоқ тузиб, онт ичган ерда Пайғамбар алайҳиссаломнинг байроғи ҳилпирарди. Макка бир томчи қон тўкилмасдан фатҳ этилди. Бутлардан юз ўгиргани, «Роббим Аллоҳ», дегани учун ақл бовар қилмас қийноқларга солинган ҳазрат Билол розияллоҳу анҳу Каъбаи Муаззаманинг томига чиқиб, бор овозда «Аллоҳу акбар!» деганча азон айтди. Шу тарзда бутун Макка Ислом нурига чулғанди.\nҒалабадан сўнг Расулуллоҳ соллаллоҳу алайҳи васаллам қизлари билан бирга ҳазрат Хадича розияллоҳу анҳо қабри зиёратига бордилар. Ҳар бир одим уларни тобора ўтмишга яқинлаштирарди… Оналари ҳазрат Хадича билан бирга кечирган яхши-ёмон кунлари, кўрган қийинчиликлари, эришган бахт-саодатлари…\nСалом беришди, хаёл оламида алик олишди. Дил-ла суҳбатлаша бошлашди. Нени сўйлаганлари номаълум, аммо узоқ вақт қолиб кетишди. Сўнг бошқа қабрларни ҳам зиёрат қилишди.\nМаккаи мукаррамада улар кирмаган ер, бориб кўрмаган биродарлари, деярли, қолмади. Макка фатҳи ортидан содир бўлган Хунайн жангида ҳам иштирок этган ҳазрат Фотима аввал улкан вайронагарчилик, сўнг эса буюк зафарни кўрди…\nҲазрат Умму Кулсум тоби қочиб ётиб қолганида Пайғамбар алайҳиссалом Табук сафарида эдилар. Ҳазрат Усмон ҳам улар билан эдилар.\nКун сайин оғирлашиб бораётган ҳазрат Умму Кулсумга ҳазрат Фотима билан бирга ҳамма ачинарди. Чунки шундай дамларда отаси ҳам, хожаси ҳам ёнида эмасди… Фарзанд кўрмаган эди. Синглиси Фотимадан сўнг энг яқини Пайғамбар отаси ва хўжайини эди. Энди бу иккиси сафарда…\nИслом лашкари Маккага кирганида Пайғамбар отаси ва ҳазрат Усмоннинг соғ-саломатлигини эшитган Умму Кулсумнинг аҳволи бироз ўнглангандай бўлди. Уларнинг дийдорига тўяр-тўймас бу дунёни тарк этди…\nҲижратнинг тўққизинчи йили эди… Йигирма еттига энди кирган эди. Фарзанди ҳам йўқ эди. Ҳазрат Умму Кулсумнинг ўлими опаси ҳазрат Руқайяникига ўхшаб кетарди. Фарқи – ҳазрат Руқайянинг сўнгги дамларида хўжайини бирга, Пайғамбар отаси эса Бадр жангидан қайтаётган эди. Зафар қозониб қайтаётган ота қизининг ўлимига дуч келганди.\nҲозир ҳам Табук жангидан қайтган ва қизининг сўнгги дамларига базўр етишган эдилар. Бунинг устига ҳазрат Умму Кулсумнинг хасталигида хўжайини сафарда эди… Пайғамбар соллаллоҳу алайҳи васаллам шу қадар ғамга ботдиларки, кўз ёшлари соқолларини ҳўл қилиб юборди.\nҚизининг ёнига кирганларида ҳазрат Умму Кулсумнинг жони узилаётганди. Ҳазрат Усмон чидай олмай йиғлаб юборди. Пайғамбар алайҳиссалом уни суяб ташқарига олиб чиқдилар. Аёллар ичкарига киришди.\nҲазрат София, ҳазрат Асмо бинти Умайс ва ҳазрат Умму Атийя Пайғамбар алайҳиссалом қизларини ювиб кафанлашди. Уларга Расулуллоҳ соллаллоҳу алайҳи васаллам шундай буюргандилар: – Қизим Умму Кулсумни уч-беш ёки ундан кўпроқ марта ювинглар! Сўнг эркаклар маросимни бошлаб, Бақийъ қабристонига йўл олишди.\nАввал ҳазрат Руқайя, сўнг ҳазрат Зайнаб, энди эса ҳазрат Умму Кулсум… Пайғамбар алайҳиссаломнинг уч севимли гуллари Бақийъ қабристонида ёнма-ён ётардилар. Ҳазрат Фотимагина қолганди.\nЖаноза намозини Пайғамбар алайҳиссаломнинг ўзлари ўқидилар. Қабрга қўйишаётганда ҳазрат Усмон ҳушидан айрилаёзди. Бир йил олдин севимли Зайнабини йўқотган Абул Осс унинг ёнида дарди янгиланиб йиғлаб турарди. Икки божа бир-бирини қучганча ғамларини тўкишарди. Иккисининг ҳолига чидай олмаган ҳазрат Али ҳам уларнинг ёнига бориб, қучоқлаганча йиғлаб юборди.\nОрада анча вақт ўтса-да, ўзини ўнглаб ола билмаган ҳазрат Усмонга Пайғамбар алайҳиссалом шундай марҳамат қилдилар: – Ўнта қизим бўлганида эди, (бири вафот этса, бошқасини) Усмонга берардим!\nҲаёт давом этаверишини уқтирган Пайғамбар алайҳиссалом улар буни исташмаса ҳамки, ҳазрат Усмон ва ҳазрат Абул Оссни ўзлари уйлантириб қўйдилар, хайр тилаб, дуо қилдилар.\nАммо ҳар иккиси ҳам янги оилаларидан рози бўлишса-да, севимли завжаларини унута олишмас, тўлдириб бўлмас бўшлиқни ҳис қилишарди юракларида. Ҳазрат Умму Кулсум ҳам вафот этди… Тўрт гулнинг фақат биттаси қолган эди…\nБир куни… Пайғамбар алайҳиссалом оламни нурлантирган кўзлари билан ҳазрат Алига боқиб дедилар: – Ё Али! – Лаббай, ё Расулуллоҳ! – Аллоҳ таолони севасанми? – Ҳа, Расулуллоҳ! – АллоҳнингРасулини севасанми? – Ҳа, Расулуллоҳ! – Қизим Фотимани севасанми? – Ҳа, севаман, – бироз юзи қизариб деди ҳазрат Али. – Ҳасан билан Ҳусайнни ҳам севасанми? – Ҳа, Расулуллоҳ, севаман. – Ё Али! Кўнгил битта, севги тўртта… битта кўнгилга шунча севгини қандай сиғдиряпсан? – !..\nҲозиржавоб Али нима дейишини билмай қолди. Аллоҳ таолонинг Расулига жавоб бера олмай, рухсат сўраб уйга қайтди. Шу қадар маҳзун эдики, ҳазрат Фотима кўрар-кўрмас нима бўлганини сўради. Ҳазрат Али бўлган воқеани дона-дона сўзлаб берди. Фикрини сўради. Пайғамбар чечаги қуёшдай кулимсираб деди: – Эй болаларимнинг отаси! Бориб набийлар Набийига «Инсоннинг олд-орқаси, ўнг-чапи, ост-усти бўлгани каби кўнгилнинг шундай ёнлари бор. Мен ҳам Азиз ва Жалил Аллоҳни ақл ва иймоним-ла, Аллоҳ таолонинг Расулини руҳим ила, Фотимани инсоний нафсим билан, Ҳасан ва Ҳусайнни оталик шафқат ва марҳаматим-ла севаман. Кўнглимнинг ҳар жиҳатида бошқа бир севги яшайди», денг.\nҲазрат Али дарҳол ортга қайтиб, Пайғамбар алайҳиссаломга шуни сўзладилар. Расулуллоҳ соллаллоҳу алайҳи васаллам кулимсираб: – Бу сенинг эмас, Пайғамбар шохидан узилган чечак сўзидир! – Тўғри, эй Аллоҳнинг Расули!\nСаодат даврининг бир куни… Бир қария Набий алайҳиссалом ҳузурларига келиб дардини англатди: – Эй Аллоҳнинг Расули! Кўриб турибсиз, қариман. Еб-ичишга ҳеч вақом йўқ. Эҳтиёжимни қондиришингизни истайман.\nЎша дамларда у Зотнинг уйларида ҳам ҳеч нарсалари йўқ эди. Бироз ўйлаб туриб дедилар: – Сизни бир ерга юбораман, эҳтиёжингизни қондирасиз. – Аллоҳ ва Унинг Расули яхшироқ билади. Ҳазрат Абу Заррни чақириб, қарияни қизи Фотиманинг уйига олиб боришини айтдилар. Абу Зарр қарияни олиб жўнади.\n– Эй жаннат чечаги, бу қариянинг эҳтиёжини қондиринглар, деб Аллоҳнинг Расули юбордилар. Ҳазрат Фотима новдадай титраб кетди. Унинг шу онда бу қарияга берадиган ҳеч нарсаси йўқ эди. Бир муддат ўйланиб тургач, узил-кесил қарорга келди ва ичкаридан кўз қорачиғидай асраб юрган маржонини олиб чиқди. Маржонни Уҳуд жангида шаҳид бўлган амакиси ҳазрат Ҳамза ҳадя қилганди.\nҚария Пайғамбар алайҳиссалом қизини дуо қилганича йўлга тушди. Масжид ёнидаги одам гавжум ерга бориб, кучи етгунча бақирди: – Буни оладиган борми? Қариянинг қўлидаги маржонни таниганлар Пайғамбар қизининг бундай фидойилигидан мамнун бўлиш билан бирга маржоннинг бозорга чиққанидан ранжидилар ҳам.\n– Қанчага сотасиз? – Битта улов сотиб олиш ва яшашга ҳам озроқ қолишга етадиган нархда сотмоқчиман. – Эй қария, мен шу нархда сотиб оламан. Маржон ҳазрат Ҳамзадан хотира эканлигини билган саҳобалардан бири қарияга истаганидан ҳам ортиқроқ пул берди ва қулини чақириб деди:\n– Буни Аллоҳнинг Расулига олиб бориб бер. Сени эса у Зотнинг ҳурмати учун озод этаман. Қувончдан боши кўкка етган қул Расулуллоҳ соллаллоҳу алайҳи васалламга маржонни топширди ва бўлган воқеани сўзлаб берди. Бундан мамнун бўлган Пайғамбар алайҳиссалом кулимсирадилар: – Буни қизим Фотимага бер. – Ҳозироқ, афандим. Маржон эгасига топширилди…\nБуюк Аллоҳнинг ҳикматига қарангки, бу маржон ҳам қариянинг эҳтиёжини қондирди, ҳам бир қулнинг озодликка чиқишига сабаб бўлди, ҳам яна эгасига қайтиб келди...\n21:00 / 25.05.2020 1032\n20:36 / 01.05.2019 4854\n14:56 / 17.05.2020 1054


«Браво» жамоаси тақдири шу ойда ҳал...\n08.02.2019 18:46 0 495\n«Ўзбекконцерт» директори Одилжон Абдуқаҳҳоров бугун, 8 февраль куни бўлиб ўтган матбуот анжуманида охирги концертидан сўнг турли тортишув ва мунозараларга сабаб бўлган «Браво» жамоаси масаласига ҳам тўхталди.\n«Жамоанинг охирги концертида сценарийдан чиқиш ҳолати кузатилди. Бизнинг кенгаш рухсат бермаган ўринлар айнан концертнинг биринчи кунида саҳнага олиб чиқилди. Бу иш юзасидан биз уларни чақириб, расман огоҳлантириш бердик. Лекин айнан биринчи кун рухсат этилмаган жойлар ижро этилган концерт дисклари тарқалиб кетди», деди Абдуқаҳҳоров.\nДиректорнинг айтишича, февраль ойи якунида «Ўзбекконцерт» кенгаши йиғилиши бўлиб ўтади ва унда «Браво» жамоаси лицензиясини олиб қўйиш, қолдириш ёки огоҳлантириш бериш масаласи кўрилади.\nАввалроқ «Ўзбекконцерт» директори Ўзбекистонда яккахон концерт дастурлари босқичма босқич жонли ижрога ўтиши ҳақида гапирганди.\nЎзбекконцерт Одилжон Абдуқаҳҳоров «Браво»


Ҳотамжон Кетмонов нега истеъфога чиққани маълум бўлди. Партия расмий баёнот берди - Халқ сўзи\nҲотамжон Кетмонов нега истеъфога чиққани маълум бўлди. Партия расмий баёнот берди\n15:23 01 Июнь 2019 Сиёсат\nБугун Ўзбекистон Халқ демократик партияси Марказий Кенгашининг навбатдан ташқари XII Пленуми бўлиб ўтди. Бу ҳақда Ўзбекистон ХДП Марказий Кенгаши Ахборот хизмати хабар берди.\nУнда Ўзбекистон ХДП Марказий Кенгаши ва Олий Мажлис Қонунчилик палатасидаги партия фракцияси аъзолари, ҳудудий партия ташкилотлари раҳбарлари ва вакиллари, халқ депутатлари маҳаллий Кенгашлар депутатлари ҳамда партия фаоллари иштирок этди.\nПленумда кун тартибига киритилган Ўзбекистон Республикаси Президентининг Талабалар шаҳарчасидаги “Инновацион ғояларни илм-фан ва саноатга кенг татбиқ этиш — ислоҳотлар самарадорлигининг бош мезони” номли маърузасидан келиб чиқиб, партия ташкилотлари ва депутатлик бирлашмалари олдида турган устувор вазифалар муҳокама этилди.\nДавлатимизнинг иқтисодий салоҳиятини мустаҳкамлаш илғор илмий ишланмалар ва илмий-техникавий тараққиётнинг сўнги ютуқларини амалиётга самарали жорий этиш билан бевосита боғлиқ.\nШу маънода илм-фан мамлакат тараққиёти ва фаровонлигининг асосидир. Айниқса, барча соҳада янгиликларга интилиш ҳамда рақобат кучайиб бораётган бугунги давр иқтисодий салоҳиятни мустаҳкамлаб бориш учун илғор илмий ишланмалар ва техникавий ютуқлардан самарали фойдаланишни талаб этмоқда.\nКун тартибидаги биринчи масала юзасидан Пленум аъзоларининг фикр-мулоҳазалари тингланди ҳамда тегишли таклифлар олинди. Тақдим этилган таклифлар асосида чора-тадбирлар режаси ишлаб чиқилишига келишиб олинди.\nШунингдек, Пленумда кун тартибидаги ташкилий масала ҳам кўриб чиқилди. Бугунги кунгача Ўзбекистон Халқ демократик партияси Марказий Кенгаши раиси лавозимида ишлаб келаётган Ҳотамжон Абдураҳмонович Кетмонов бошқа ишга ўтганлиги боис, ўз хоҳишига мувофиқ партия етакчилигидан озод этилишини сўраб, аризаси билан Пленум аъзоларига мурожаат этди ва унинг аризаси қаноатлантирилди.\nПленумда Ўзбекистон Халқ демократик партияси Марказий Кенгаши Ижроия қўмитаси аъзолари, жойлардаги партия вакилларини таклифига асосан, Ўзбекистон Халқ демократик партияси Марказий Кенгаши раиси вазифасига Иноятов Улуғбек Ильясовичнинг номзоди тавсия этилди. Пленум аъзолари томонидан бир овоздан Иноятов Улуғбек Ильясовичнинг номзоди қўллаб-қувватланди.\nИноятов Улуғбек Ильясович Ўзбекистон Халқ демократик партияси Марказий Кенгаши раиси этиб сайланди.


Жасорат муносиб баҳоланди\nII даражали “Айбын” ордени соҳиби Турар Артиқбаевга янги уй калити топширилди. Муштарийларда “бошпанали бўлаётганлар, озми?“ деган савол туғилиши табиий. Лекин полиция ходими Т. Артиқбаев ўзгача жасорати – бир қизнинг ҳаётини сақлаб қолгани учун квартирага эга бўлгани ажойиб эмасми? Унинг ўзининг жасоратини "оддий бурчим", деб билиши ҳар қандай одамни ўйга чўмдириши табиий.\nХуллас, бир йигитча муҳаббатига ижобий жавоб бермаган қизни қирқма милтиғида отишга қарор қилади. Турар Артиқбаев бошчилигидаги полициячилар воқеа жойига етиб келиб, “ошиқ” йигитни қуролсизлантириб, “бечора” қизни ажал домидан қутқариб олишади.\nЎзининг жасоратини қаҳрамонликка йўймайдиган тартиб посбони шундай дейди:\n– Мен ўз вазифамни бажардим. Менинг ўрнимда бўлган ҳар бир ҳуқуқ посбони худди шундай йўл тутарди. Полициячининг асосий вазифаси – Ватани ва халқи олдида сидқидилдан хизмат қилиш. Шундай бўлишига қарамай, меҳнатимни юқори баҳолаганлари учун миннатдорман.\nХуршид ҚЎЧҚОРОВ, 2017-06-27, 19:23 182